----

----

Aktai, priimti remiantis Europos Sąjungos sutarties V antraštine dalimi

----

Penktoji metinė ataskaita dėl 2002 m. liepos 12 d. Tarybos bendrųjų veiksmų dėl Europos Sąjungos indėlio į kovą su šaulių ir lengvųjų ginklų destabilizuojančiu kaupimu ir plitimu (2002/589/BUSP) įgyvendinimo

(2006/C 171/01)

ĮVADAS

Siekdama įgyvendinti bendrųjų veiksmų tikslus, ES suvaidino aktyvų vaidmenį JT Konferencijoje dėl neteisėtos prekybos šaulių ir lengvaisiais ginklais visais jos aspektais (Niujorkas, 2001 m. liepos 9–20 d.), kurioje buvo priimta JT veiksmų programa, taip pat ir pirmajame kas dvejus metus vykstančiame valstybių susitikime, surengtame 2003 m. liepos 7–11 d. Niujorke. 2005 m. ES aktyviai dalyvavo antrajame valstybių susitikime, vykusiame 2005 m. liepos 11–15 d. ES taip pat aktyviai dalyvavo atviros darbo grupės dėl šaulių ir lengvųjų ginklų paieškos 2004–2005 m. vykusiuose susitikimuose; jų rezultatas — 2005 m. birželio mėn. priimta JT daugiašalė priemonė dėl neteisėtų šaulių ir lengvųjų ginklų, patvirtinta 60-osios JTGA sprendimu. ES taip pat aktyviai dalyvavo derybose dėl Protokolo prieš neteisėtą šaunamųjų ginklų, jų dalių bei komponentų bei šaudmenų gamybą ir prekybą jais, papildantį Jungtinių Tautų konvenciją prieš tarptautinį organizuotą nusikalstamumą, kurį 2001 m. gegužės 31 d. priėmė JT Generalinė Asamblėja.

2005 m. gruodžio15–16 d. Europos Vadovų Taryba priėmė ES kovos su neteisėtu šaulių ir lengvųjų ginklų bei jų šaudmenų kaupimu ir prekyba strategiją (1). Šiame dokumente pabrėžiamas suderintos ES politikos saugumo ir taikomosios veiklos srityse poreikis, ES panaudojant visas įmanomas priemones daugiašaliu ir regioniniu lygiu pačioje Europos Sąjungoje ir per jos išorės santykius. ES ir valstybių narių veiklai jis pasitarnauja kaip įvairių esamų priemonių politinės gairės šioje srityje.

Šią ataskaitą sudaro trys dalys:

Ataskaita apima Tarybos bendruosius veiksmus 2002/589/BUSP ir taip pat 1997 m. birželio 26 d. priimtą Tarybos ES programą neteisėtos prekybos įprastiniais ginklais sustabdymui ir kovai su ja. Pagrindinis dėmesys skiriamas 2005 m. vykusiai veiklai.

1.   NACIONALINĖS ĮGYVENDINIMO PASTANGOS 2005 M.

A.   Administracinių ir teisėsaugos įstaigų bendradarbiavimas, veiklos koordinavimas ir keitimasis informacija.

Toliau pateikiama ES valstybių narių suteikta informacija apie nacionalines pastangas, gerinant administracinių ir teisėsaugos įstaigų bendradarbiavimą 2005 m.

AUSTRIJA

Rengiantis Austrijos pirmininkavimui ES, toliau buvo skatinamas Užsienio reikalų ministerijos, Vidaus reikalų ministerijos, Ūkio ir darbo ministerijos ir Gynybos ministerijos bendradarbiavimas ir veiklos koordinavimas.

KIPRAS

Kipro policijos centriniame komisariate įsteigtas specialus registro skyrius (nacionalinis ginklų archyvas), o elektroninė duomenų bazė palengvina informacijos apie SALW dalijimąsi su kitomis kompetentingomis institucijomis Europos Sąjungoje, regioninėmis organizacijomis ir kitomis šalimis.

AIRIJA

Muitinės narkotikų teisėsaugos padalinys (CDLE) yra nacionalinis/tarptautinis muitinės kontaktinis punktas skirtas Muitinės mokesčių tarnybai dėl šaunamųjų ginklų ir šaudmenų. Informacijos/žvalgybos mainai dėl įtartino importo reguliariai vyksta tarp muitinės kriminalinės teisėsaugos pareigūnų ir šio padalinio paskirtų pareigūnų bei Garda būstinės kriminalinio ir saugumo padalinio paskirtų pareigūnų. Tai naudinga nustatant, ar importas susijęs su paprastais licencijų pažeidimais, ar su organizuoto nusikalstamumo sfera.

Specialus ryšių susitarimas buvo sudarytas tarp CDLE ir Kriminalinių tyrimų Garda nacionalinio biuro pareigūnų, kad būtų palengvinta tokia bendra teisėsaugos veikla kaip kontroliuojamieji gabenimai, t. y., kai yra žvalgybos duomenų ir įrodymų, leidžiančių įtarti organizuotą nusikaltimą. Pastaraisiais mėnesiais buvo vykdomas vienas kontroliuojamasis šaudmenų gabenimas ir jungtinis kriminalinių grupių, įsitraukusių į prekybą narkotikais, automatinių ginklų importavimo tyrimas.

ITALIJA

2000 m. birželio mėn. Italijoje sudaryta Šaulių ir lengvųjų ginklų ad hoc darbo grupė, kurios veiklą koordinuoja Užsienio reikalų ministerija, ir į kurios sudėtį įeina atitinkamų ministerijų atstovai, teisėsaugos administracijos ir suinteresuotos nacionalinės pramoninės asociacijos, 2005 m. posėdžiavo tris kartus. Daugiausia buvo diskutuojama apie derybas dėl daugiašalės ženklinimo ir paieškos priemonės, taip pat apie pasirengimą 2005 m. kas dvejus metus vykstančiam valstybių, kurios yra 2001 m. JT veiksmų programos prieš neteisėtą prekybą šaulių ir lengvaisiais ginklais šalys, susitikimui. Taip pat atitinkamai dėmesio buvo skirta diskusijoms kituose susijusiuose daugiašaliuose forumuose (JTGA pirmasis komitetas, ESBO, Wassennar susitarimas, G8).

LIUKSEMBURGAS

Užsienio reikalų ministerija turi palaikyti ryšius su kitomis valstybėmis ir organizacijomis, siekdama tarptautinio veiklos koordinavimo šaulių ir lengvųjų ginklų srityje.

MALTA

Maltoje nėra nacionalinės koordinavimo įstaigos, atsakingos už šaulių ir lengvuosius ginklus. Tačiau Malta pagal Jungtinių Tautų veiksmų programą dėl šaulių ir lengvųjų ginklų (SALW) įsteigė nacionalinį kontaktinį punktą, kuris palaiko ryšius su kitomis susijusiomis nacionalinėmis institucijomis, pvz., Maltos ginkluotosiomis pajėgomis, muitine ir Komercijos skyriumi bei kitomis. Policijos įstaigos kartu su tokiomis susijusiomis įstaigomis kaip muitinė, Komercijos skyrius ir Maltos ginkluotosios pajėgos yra atsakingos už prekybos šalių ir lengvaisiais ginklais ar jų perdavimo kontrolę. Policija visada užtikrina, kad apie bet kokio ginklo išvežimą iš Maltos būtų tuoj pat pranešama paskirties šalies atitinkamoms policijos įstaigoms.

PORTUGALIJA

Buvo dedamos pastangos skatinti administracinių ir teisėsaugos įstaigų bendradarbiavimą, veiklos koordinavimą ir keitimąsi informacija. Portugalijos užsienio reikalų ministerija sudarė koordinavimo grupę, kad būtų paskirstyti darbai ir išvengta kelių Portugalijos administracinių ir teisėsaugos įstaigų persidengiančių kompetencijų kovojant su šaulių ir lengvųjų ginklų kaupimu bei plitimu, taip pat stabdant neteisėtą prekybą įprastinių ginklų srityje. Šią grupę sudaro Užsienio reikalų ministerijos (Nusiginklavimo ir neplatinimo padalinio), Gynybos ministerijos (Gynybos ginkluotės ir įrangos generalinės direkcijos), Portugalijos žvalgybos tarnybų, Vidaus reikalų ministerijos (Nacionalinės Respublikos apsaugos ir policijos) ir Finansų ministerijos (Muitinės generalinės direkcijos) atstovai.

ISPANIJA

Bendradarbiavimo/koordinavimo ir keitimosi informacija tikslais nuolat peržiūrimi ir tobulinami vykdomosios įstaigos (muitinė) ir administracinės įstaigos (licencijavimo tarnyba) ryšiai, kad realiu laiku būtų užtikrinta visų perdavimų (eksporto, importo, ir t. t.) kontrolė tikrinant vykdomų perdavimų atitiktį išduotoms licencijoms. Informacija keičiamasi naudojant koduotą vietinį tinklą. Kita vertus, taip pat svarbu yra tiksliai registruoti visus perdavimus, kad informacija būtų teikiama Ispanijos Parlamentui ir vėliau įtraukta į nacionalinę statistiką. Siekdamos išaiškinti dvi pirmiau minėtos įstaigos nagrinėja kitus vėliau pateikiamus pranešimus ar iškylančius intereso klausimus, o tam tikrais jautriais atvejais, yra teisiškai numatytas privalomas Jungtinės komisijos (sudarytos iš penkių skirtingų ministerijų atstovų) įsikišimas, ir tada administracinių ir teisėsaugos įstaigų bendradarbiavimas, veiklos koordinavimas ir keitimasis informacija vyksta formalesniais pagrindais. Visi šie mechanizmai nuolat atnaujinami atsižvelgiant į Jungtinės komisijos nustatytus poreikius ir patirtį.

B.   Naujai įsigalioję teisės aktai, egzistuojančių teisės aktų praktinio veikimo apžvalga

Kai kurios valstybės narės 2005 m. priėmė naujus teisės aktus arba šiuo metu persvarsto galiojančius teisės aktus. Toliau pateikiama išsamesnė informacija apie juos.

AUSTRIJA

2005 m. spalio mėn. įsigaliojo naujas Austrijos užsienio prekybos įstatymas („Aussenhandelsgesetz“). Jis pakeičia 1995 m. Užsienio prekybos įstatymą. Naujajame Užsienio prekybos įstatyme atsižvelgiama į Karinių priemonių įstatymą („Kriegsmaterialgesetz“). Naujajame įstatyme taisyklės suderinamos su naujausiais ES sprendimais. Tiek Užsienio prekybos įstatyme, tiek Karinių priemonių įstatyme suderinami tarpininkavimo veiklos ir tarpininkų sąvokų apibrėžimai pagal Tarybos bendrąją poziciją 2003/468/BUSP dėl tarpininkavimo ginklų prekyboje kontrolės.

ČEKIJA

Ginklų įstatymas (Įstatymas Nr. 119/2002 su pakeitimais) 2005 m. buvo iš dalies keičiamas du kartus. Ginklų įstatymo 68 skirsnis buvo pakeistas Aktu Nr. 359/2005, iš dalies keičiančiu Civilinį kodeksą su pakeitimais ir kai kuriuos susijusius aktus. Pakeista nuostata numatoma, kad jei savininkas jų nereikalauja, rasti ginklai ir jų šaudmenys, rasti šaudmenys ir sprogmenys tampa valstybės nuosavybe po pranešimo apie radinį praėjus šešiems (anksčiau — dvylikai) mėnesių. Dalinis pakeitimas įsigaliojo 2005 m. rugsėjo 1 d. Ginklų įstatymo 76 skirsnio 4 dalis buvo pakeista Įstatymu Nr. 444/2005, iš dalies keičiančiu Vietos mokesčių įstaigų įstatymą su pakeitimais ir kai kuriuos susijusius aktus. Pakeista nuostata numatoma, kad baudas renka vietos muitinės įstaiga (anksčiau — mokesčių įstaiga). Pakeitimas įsigaliojo 2006 m. sausio 1 d. 2005 m. buvo parengta keletas kitų su šia sritimi susijusių projektų, įskaitant įstatymo, kuriuo reglamentuojama užsienio prekyba karinėmis priemonėmis (Įstatymas Nr. 38/1994 su pakeitimais), dalinį pakeitimą, įstatymo, kuriuo reglamentuojama kalnakasyba, sprogmenys ir Nacionalinė kalnakasybos administracija (Įstatymas Nr. 61/1998 su pakeitimais), dalinį pakeitimą, ir visai naują įstatymą, kuriuo reglamentuojamas tam tikro turto, kuris gali būti panaudotas gynybai ar saugumo tikslams Čekijos Respublikos teritorijoje, naudojimas. Šie įstatymų projektai yra įvairiuose teisėkūros proceso etapuose.

DANIJA

2004 m. rugsėjo mėn. įsigaliojo naujas įstatymas, įvedantis ginklų transportavimo tarp trečiųjų šalių (t. y. visų šalių, išskyrus Daniją) taisykles. Šios taisyklės draudžia transportuoti ginklus, ir t. t. į šalis, kurioms taikomas JT, ES arba ESBO ginklų embargas. Be to, draudžiamas transportavimas tarp trečiųjų šalių, kurios nėra išdavusios reikalingų eksporto ir importo licencijų.

2005 m. birželio 14 d. Danijos Parlamentas priėmė įstatymą, be kitų dalykų dar įvedantį tarpininkavimo prekyboje ginklais reglamentavimą. Pagal šį įstatymą, neturint teisingumo ministro ar ministro įgalioto asmens licencijos yra draudžiama tarp nepriklausančių ES šalių kaip tarpininkui derėtis ar parengti sandorius, įtraukiant ginklų, ir t. t., kaip apibrėžta Danijos teisės aktuose dėl ginklų ir sprogmenų, perdavimą. Be to, draudžiama pirkti arba parduoti tokius ginklus, ir t.t. kaip perdavimo dalį ES nepriklausančiose šalyse, ar kaip ginklų, ir t.t. savininkui parengti tokį perdavimą. Draudimas netaikomas kitoje ES valstybėje narėje ar už ES ribų užsienyje gyvenančių Danijos piliečių vykdomai veiklai. Įstatymu įgyvendinama 2003 m. birželio 23 d. Tarybos bendroji pozicija 2003/468/BUSP dėl tarpininkavimo ginklų prekyboje kontrolės.

ESTIJA

2005 m. neįsigaliojo jokie nauji teisės aktai. Ginklų įstatymo (įsigaliojusio 2002 m. kovo 31 d.) dalinio keitimo ir pritaikymo procesas buvo pradėtas 2005 m. ir dar tebesitęsia. 2005 m. Estijos policijos komisariatas gavo 822 konfiskuotus, eksproprijuotus ir savanoriškai perleistus ginklus. Šių šaunamųjų ginklų sunaikinimas bus vykdomas 2006 m. Tarnybinių ir asmens ginklų registras Estijoje pradėtas naudoti 2003 m. Šiuo metu jis veikia gerai. Prireikus, vykdoma tarnybinių ginklų registro programa (paskutinį kartą atnaujinta 2005 m. viduryje).

PRANCŪZIJA

2004 m. gruodžio 20 d. Dekretas Nr. 2004-1374 dėl Gynybos kodekso teisėkūros dalies panaikino 1939 m. balandžio 18 d. Statutinį potvarkį, apibrėžiantį kovinės įrangos, ginklų ir šaudmenų režimą, ir įtraukė jo nuostatas kaip galiojančias į Gynybos kodekso II dalies III knygos III antraštinę dalį.

Todėl Gynybos kodekso III antraštinės dalies straipsniai dėl kovinės įrangos, ginklų ir šaudmenų, kuriems taikoma leidimų sistema, lieka vieninteliu įvairių režimų pagrindu, taikomu visiems daiktams, pagal Prancūzijos teisę laikomiems ginklais ar kovine įranga.

Gynybos kodeksas tokią įrangą klasifikuoja į 8 kategorijas, iš kurių pirmosios trys sudaro „kovinę įrangą“ griežtąja termino prasme. Ketvirtajai kategorijai, „gynybiniai ginklai“, priklauso rankiniai ginklai, kai kurie iš jų gali būti laikomi koviniais ginklais.

Tekste taip pat priklausomai nuo atitinkamos kategorijos yra nustatyti kovinių ginklų ir įrangos įsigijimo, laikymo, gamybos ir prekybos principai. Taip pat nustatyti eksporto ir importo režimų principai. Tekste apibrėžti pažeidimai ir baudžiamosios ar administracinės sankcijos, taikomos neatlikus jame nurodytų pareigų.

Parengtas teisės aktas, nustatantis išankstinio leidimo sistemą prekiautojų sandoriams. Jis iš dalies keičia 2001 m. pasiūlymą ir greitai bus svarstomas Parlamente. Šis kontrolės režimas bus taikomas Prancūzijoje gyvenantiems asmenims ar ten įsteigtiems, ir apims baudžiamąsias sankcijas. Išvengusių eksporto kontrolės procedūrų Prancūzijoje gyvenančių asmenų ar ten įsteigtų asmenų užsienyje atliekamiems pirkimo ir perpardavimo sandoriams bus taikomos tokios pačios sąlygos.

Šių nuostatų įgyvendinimo dekreto projektas taip pat yra parengtas.

Todėl pirminės prekiautojų sandorių kontrolės režimo nustatymas prijungiamas prie fizinių ar juridinių asmenų, veikiančių kaip prekiautojai, kontrolės.

Šiuo metu rengiamas pasiūlymas dėl Baudžiamąjį kodeksą iš dalies keičiančio teisės akto. Jame apibrėžiamas embargas ir numatomos baudžiamosios sankcijos esant embargo ar ribojančių priemonių pažeidimui.

VOKIETIJA

Siekdama įgyvendinti ES bendrąją poziciją dėl tarpininkavimo (2003/468/ BUSP), Vokietija šiuo metu iš dalies keičia savo eksporto teisės aktus. Karinių SALW eksportui už NATO, ES ir prilygintų NATO šalių ribų Federalinė Vyriausybė taiko „naujo už seną“ principą, kad užtikrintų, jog gavėjas, kai tik įmanoma, sunaikins ginklus, kuriuos pakeis nauja siunta, o neparduos jų. Bendrai, privatiems galutiniams naudotojams licencijos karinių SALW eksportui nesuteikiamos.

GRAIKIJA

2005 m. Graikija iš dalies pakeitė teisės aktą 2168/1993, siekdama įtraukti Bendruosius veiksmus 468/2003 dėl tarpininkavimo. Pirmiau minėtas įstatymas visiškai atitinka ES direktyvą 91/477, taip pat Šengeno susitarimą. Be to, Graikija pasirašė Šaunamųjų ginklų protokolą Ç (2002-10-10) ir atlieka jam ratifikuoti reikalingus veiksmus. Pagal 2005 m. rugpjūčio 24 d. Teisės potvarkį 176700/E3/26700, Graikija atnaujino prekių, kuriose yra cheminių, bakteriologinių ir toksiškų medžiagų, perdavimo kontrolės sąrašus, atsižvelgdama į įvairių tarptautinių kontrolės režimų priimtus sprendimus. Svarbu pažymėti, kad Graikija taiko visą aprėpiančius mechanizmus ir reikalauja galutinio naudotojo sertifikato tiek biologinėms, tiek cheminėms medžiagoms, taip pat šaunamiesiems ginklams.

VENGRIJA

Naujas Vyriausybės potvarkis 301/2005 dėl Įstatymo Nr. CIX/2005 dėl karinės įrangos gamybos ir techninės pagalbos teikimo licencijavimo, įgyvendinimo. Įstatymas Nr. CIX/2005 įsigaliojo 2005 m. gruodžio 23 d. Šis Vyriausybės potvarkis apima karinės įrangos gamybos ir techninės pagalbos teikimo reglamentavimą Vengrijos Respublikos teritorijoje. Vengrijos licencijuojanti įstaiga yra HTLO. Licencijos išduodamos Karinių prekių pramonės komiteto ekspertų vertinimų pagrindu.

LATVIJA

2005 m. neparengta jokių teisės aktų dėl šaulių ir lengvųjų ginklų. Nebuvo atlikta egzistuojančių teisės aktų pakeitimų, nes nebuvo jaučiama poreikio persvarstyti.

LIETUVA

Lietuva pasirašė Protokolą prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildantį Jungtinių Tautų konvenciją prieš tarptautinį organizuotą nusikalstamumą. 2004 m. Seimas protokolą ratifikavo. Todėl visi B, C, D kategorijų į Lietuvos Respubliką importuoti šaunamieji ginklai turi būti atitinkamai pažymėti raidėmis „LT“. Ši nuostata galioja nuo 2005 m. sausio mėn.

2004 m. gegužės mėn. įsigaliojo naujas strateginių prekių kontrolės įstatymas, suderintas su Tarybos reglamentu (EB) Nr. 1334/2000 su paskutiniais pakeitimais, padarytais Tarybos reglamentu (EB) Nr. 149/2003. Į įstatymą yra įtraukta „tarpininkavimo“ sąvoka ir reguliuojama tarpininkavimo veikla. Pagal įstatymo nuostatas, tarpininkai turi turėti Ūkio ministerijos išduotą individualią tarpininkavimo licenciją kiekvienam konkrečiam tarpininkavimo dėl daiktų, įtrauktų į bendrąjį karinės įrangos sąrašą, veiksmui. Todėl nuo 2004 m. gegužės tiek tarpininkavimo veikla, tiek individualūs tarpininkavimo veiksmai Lietuvoje yra licencijuojami ir kontroliuojami.

2004 m. įsigaliojo ekonominių ir kitų tarptautinių sankcijų įgyvendinimo įstatymas. Įstatymo tikslas yra užtikrinti tarptautinių sankcijų ir ES bendrosios užsienio ir saugumo politikos įgyvendinimą, pasaulyje skatinti taiką ir saugumą, kovoti prieš terorizmą ir paremti žmogaus teisių apsaugą.

Visa veikla, susijusi su ginklų eksportu, yra vykdoma pagal įvairiuose tarptautiniuose dokumentuose nustatytus standartus ir kriterijus. Lietuva pati sau įsipareigojo taikyti kriterijus ir principus, pateiktus Europos Sąjungos elgesio kodekse ginklų eksporto srityje (1998 m. birželio 8 d. patvirtintas ES). 2005 m. kovo 1 d. Lietuvos Vyriausybės sprendimu Nr. 237 „dėl valstybių, į kurias draudžiama eksportuoti ar gabenti tranzitu į bendrąjį karinės įrangos sąrašą įtrauktas prekes ir kurioms draudžiama tarpininkauti, kai vedamos derybos arba rengiami sandoriai dėl įtrauktų į bendrąjį karinės įrangos sąrašą prekių, sąrašo patvirtinimo“ buvo patvirtintas šalių, į kurias yra draudžiama eksportuoti ar gabenti tranzitu, ir kurioms draudžiama tarpininkauti dėl ginklų, sąrašas. Juo įgyvendinamas JT, ES ir ESBO paskelbtas ginklų embargas; jis yra nuolat atnaujinamas.

LIUKSEMBURGAS

2005 m. nebuvo įvesta naujų teisės aktų.

1983 m. kovo 15 d. ginklų ir šaudmenų įstatymas ir 1995 m. spalio 31 d. Didžiosios Kunigaikštystės ginklų, šaudmenų ir įrangos, specialiai skirtos kariniam naudojimui, bei susijusios technologijos importo, eksporto ir tranzito reglamentas sudaro svarbią teisinę bazę šioje srityje. Aktai buvo paskelbti Mémorial, Liuksemburgo oficialiame leidinyje. Jau vyksta esamų teisės aktų persvarstymas.

NYDERLANDAI

2005 m. Nyderlandai nekeitė teisės aktų dėl šaulių ir lengvųjų ginklų.

LENKIJA

2005 m. vasario 25 d. Lenkija, siekdama visiškai įgyvendinti JT veiksmų programą dėl ŠLG, ratifikavo „Protokolą prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildantį Jungtinių Tautų konvenciją prieš tarptautinį organizuotą nusikalstamumą“.

Šiuo metu Lenkijoje analizuojamas bendros esminių dalių ženklinimo sistemos visiems ginklų gamintojams įvedimo reikalingumas ir galimybės. Ūkio ministerijoje sudaryta ekspertų grupė skirta peržiūrėti 2001 m. birželio 22 d. Verslo veiklos įgyvendinimo sprogmenų, ginklų, šaudmenų, gaminių ir technologijų, naudojamų ginkluotosiose pajėgose ir policijoje, gamybos ir prekybos srityje įstatymo (2001 m. Nr. 67 Teisės aktų leidinys, 679 punktas, su vėlesniais daliniais pakeitimais) vykdomuosius teisės aktus. Šia veikla siekiama suderinti SALW registrus ir saugojimo dokumentus pagal to dokumento nuostatas. Taip pat yra numatyti šių dalykų mokymai.

PORTUGALIJA

Portugalija tęsė naujo teisinio režimo pagrindų priėmimą gamybos, surinkimo, taisymo, importo, eksporto, perdavimo, sankaupų, platinimo, prekybos, licencijavimo ir sankcijų srityje, susijusioje su šaulių ir lengvaisiais ginklais bei atitinkamais šaudmenimis. Šis projektas jau yra patvirtintas Parlamente ir šiuo metu priklauso nuo Vyriausybės patvirtinimo ir paskesnio paskelbimo Portugalijos oficialiajame leidinyje. Tikimasi, kad jis įsigalios 2006 m.

SLOVĖNIJA

2005 m. Slovėnija patvirtino tik vieną teisės aktų dalį. Slovėnija iš dalies pakeitė Slovėnijos Respublikos dekretą dėl karinių ginklų ir įrangos leidimų ir prekybos bei gamybos licencijavimo (Ur. l. RS, Nr. 18/2003 ir 31/2005), kuris pirmiau buvo priimtas 2003 m. Dekretu teisiškai reglamentuojama karinių ginklų ir įrangos importo, eksporto, saugojimo, tranzito ar tarpininkavimo leidimų išdavimo tvarka. Numatoma, kad kiekvienas tokių prekių eksporto prašymas dėl preliminarios nuomonės teikimo pirmiausia turėtų būti pateiktas svarstyti ekspertų komitetui pagal Slovėnijos Respublikos Vyriausybės nustatytą karinių ginklų ir įrangos prekybos leidimų išdavimo tvarką. Prieš Gynybos ministerijai išduodant leidimą, komisija tikrina kiekvieną prašymą dėl karinės įrangos ar ginklų eksporto administracine tvarka ir priima atitinkamą (teigiamą arba neigiamą sprendimą).

ISPANIJA

2005 m. nebuvo parengta naujų teisės aktų dėl šaulių ir lengvųjų ginklų, tačiau esami teisės aktai buvo iš dalies pakeisti.

Pastarojo meto įvykiai, susiję su naujais teisės aktais ir (arba) taisyklėmis yra šie:

ŠVEDIJA

2005 m. nebuvo parengta naujų teisės aktų dėl šaulių ir lengvųjų ginklų. Po Vyriausybės nagrinėjimo buvo pasiūlytas inter alia tam tikras Karinės įrangos įstatymo derinimas su ES elgesio kodekso bendrojo gynybos įrangos sąrašu ir išsamesnis eksporto leidimų suteikimo kriterijų aiškinimas. Siekiant ratifikuoti JT šaunamųjų ginklų protokolą buvo pateiktas pasiūlymas iš dalies pakeisti Švedijos teisės aktus atsižvelgiant į SALW ženklinimą. Tačiau, taip pat buvo pažymėta, kad Šaunamųjų ginklų protokolas yra „mišrus susitarimas“, reikalaujantis priemonių ne tik nacionaliniu, bet ir ES lygiu. Švedija nebūtų pajėgi įgyvendinti JT Šaunamųjų ginklų protokolą išimtinai pati.

C.   Administracijos, teisėsaugos ir teisminių institucijų mokymai

Toliau pateikiami ES valstybių narių įnašai, susiję su pastangomis ir iniciatyvomis jų nacionalinių administracijų mokymų srityje.

AIRIJA

CDLE padalinys dalyvavo tiriant muitinės tarnautojų mokymų poreikį saugaus šaunamųjų ginklų, jų dalių ir cheminio, biologinio, radiacinio ir branduolinio ginklo naudojimo srityje ir kartu su Garda Siochana ir kariuomene rengia mokymo kursą. Tikimasi, kad tai bus pabaigta iki metų vidurio.

LENKIJA

Administracinių postūmių, susijusių su ginklų eksporto kontrolės tobulinimu, pagrindu buvo surengta nemažai kursų verslininkams, dalyvaujantiems strateginės svarbos prekių, technologijų ir paslaugų, įskaitant SALW, prekyboje. 2002–2005 m. iš viso buvo surengta 150 kursų 350-iai verslininkų. 2005 m. buvo surengti 45 tokie kursai.

Ūkio ministerija nuodugniai teikė įmonėms, susijusioms su žmonių nešiojamomis oro gynybos sistemomis (MANPADS), informaciją apie Wassenaar susitarime patvirtintus šių prekių eksporto kontrolės principus. Tokiu būdu šios įmonės susipažino su teisiniais, organizaciniais ir techniniais sprendimais bei dalyvavo susijusiuose instruktavimo kursuose.

ISPANIJA

Ispanijos teisėsaugos agentūros, kaip ir ankstesniais metais, rengia kursus ir seminarus dėl kriminalinio šaunamųjų ginklų ir sprogmenų naudojimo ir dėl informacinių technologijų taikymo ginklų ir sprogmenų kontrolei. Tai reguliariai rengiami seminarai, skirti skleisti taisykles ir teisinius būdus, kaip užkirsti kelią neteisėtai prekybai ginklais ir kovoti su ja; seminarų tikslas — atitinkamų tarnybų policijos pareigūnų pakartotiniai mokymai bei naujausios informacijos šiais klausimais suteikimas.

D.   Kitos iniciatyvos ar veikla

ČEKIJOS RESPUBLIKA

Toliau tęsiamas dvišalis bendradarbiavimas šaulių ir lengvųjų ginklų srityje, ypač su Vokietija (Kriminalinis muitinės biuras Kelne) ir Slovakija (Muitinės administracija).

DANIJA

Danijos teisėsaugos įstaigos dalyvauja įvairiose tarptautinėse ir regioninėse iniciatyvose, sprendžiančiose ginklų kontrolės ir prekybos ginklais klausimus. Pavyzdžiui, 2005 m. gegužės mėn. Danijos policijos įstaigos ir muitinės dalyvavo Europolo koordinuojamoje Didelio poveikio operacijoje (HIO) dėl pašto siuntomis siunčiamų šaunamųjų ginklų. Operatyvinį HIO planavimą vykdė Danijos muitinės tarnyba, padedama Sunkaus organizuoto nusikalstamumo agentūros (SOCA). Operacijos metu buvo tikrinama daugiau nei 40 000 tarptautinių siuntų įvairiose Danijos vietose.

AIRIJA

2005 m. gegužės mėn. CDLE padalinys koordinavo aukšto lygio operaciją, kartu su An Garda Siochana nusikaltimų ir saugumo skyriumi, sekdamas šaunamųjų ginklų ir šaudmenų importą paštu į ES. Abi įstaigos operaciją įvertino kaip labai sėkmingą, ir nors trumpos operacijos metu nebuvo nieko konfiskuota, muitinės pastebėjimai iki ir po tų datų parodė didelę šiai sričiai tenkančią riziką.

ITALIJA

2005 m. Italijos ginkluotosios pajėgos sunaikino šių šaulių ir lengvųjų ginklų nustatytą perteklių: 31 291Beretta pistoletą, mod. „34“, 3 869Winchester karabinus, mod. „M1“, 1 197Winchester karabinus, mod. „M1-A1“ ir 1 014įvairių modelių lengvųjų ginklų. Iš viso buvo sunaikinta 37 371 šaulių ir lengvųjų ginklų.

SLOVAKIJA

2005 m. Slovakijos Vyriausybė paskelbė amnestiją visiems asmenims, neteisėtai laikiusiems SALW. Asmenys, pagal amnestijos sąlygas, gali nebaudžiami ir nepersekiojami registruoti bet kurį SALW policijos įstaigoje, ir nereikia deklaruoti ginklo kilmės ar įsigijimo būdo. Registruotini ginklai tikrinami dėl jų galimo naudojimo nusikalstamoje veikoje. Jei rezultatas yra neigiamas, užregistruojami deklaruoto ginklo visi techniniai duomenys, charakteristikos ir ginklo tipo duomenys. Iki šiol daugiau nei 30 ginklų buvo perduota policijai. Galutinis terminas pristatyti neregistruotus SALW yra nustatytas 2006 m. balandžio 14 d. Šių Vyriausybės pastangų tikslas — suteikti galimybę laikantiems neregistruotą ar slepiamą ginklą nuo, pavyzdžiui, Pirmojo ar Antrojo pasaulinio karo.

ISPANIJA

Kad būtų atnaujintos esamos kontrolės priemonės, saugumo pajėgos (Guardia Civil) keičia ir atnaujina savo kompiuterines technologijas (centrinė elektroninė duomenų bazė), taikomas ginklų ir sprogmenų kontrolei.

Sukurta išankstinio įspėjimo sistema dėl ginklų, šaudmenų, sprogmenų ir (arba) kitų, su NBQR susijusių medžiagų ar daiktų, kurie gali būti tiekiami teroristinėms organizacijoms, vagysčių, dingimo ar kontrolės trūkumo (2005 m. kovo 14 d. Saugumo valstybės sekretoriaus instrukcija, Nr. 4). Šia iniciatyva norima užkirsti kelią diversijų pavojui naudojant kompetentingų institucijų greitą sužinojimą ir informacijos mainus realiu laiku, taip prisidedant prie greito trūkstamų ginklų ar rūpimų daiktų suradimo ir vietos nustatymo.

2005 m. Centrinei Guardia Civil ginklų ir sprogmenų inspekcijai (Ispanijos centrinė šaulių ginklų kontrolės administracinė įstaiga) atitinkamos Ispanijos valdžios institucijos konfiskavo 1115 nelegaliųjų šaunamųjų ginklų. Šiuo metu Ispanijos valdžios institucijos turi sukaupusios (sulaikiusios, areštavusios, konfiskavusios) iš viso 269 171 įvairių rūšių ir tipų šaunamųjų ginklų; 2006 m. 20 811 šaunamieji ginklai bus parduoti aukcione ir 43 324 — sunaikinti. 2005 m. Ispanijos valdžios institucijos atliko 31 546 vietų, kuriose šaunamieji ginklai ir (arba) sprogmenys yra gaminami arba saugomi (įskaitant gamyklas, komercinius padalinius, sportinio šaudymo vietas, privačias saugos tarnybas ir kt.), patikrinimus; 8 849 iš tų patikrinimų buvo atlikti susijusiose su šaunamaisiais ginklais vietose ir 22 697 — vietose, kur sprogmenys yra gaminami ir laikomi. Be to, muitinės ir mokesčių pareigūnai keletą kartų lankėsi uostuose ir oro uostuose, vykdydami kovos su ginklų gabenimu programą ginklų eksporto srityje.

2005 m. Ispanija dalyvavo policijos bendradarbiavimo programose su valstybėmis narėmis (Lenkija), stojančiosiomis šalimis (Bulgarija ir Rumunija) ir šalimis kandidatėmis (Turkija).

II.   TARPTAUTINĖS ĮGYVENDINIMO PASTANGOS 2005 M.

A.   Priemonės, skirtos kovai su šaulių ir lengvųjų ginklų kaupimu ir plitimu bei neteisėtos prekybos įprastiniais ginklais prevencijai

1.   Finansinė, techninė ir kitokia pagalba, teikiama įvairiems JT, Tarptautinio Raudonojo Kryžiaus komiteto (TRKK) ir kitų tarptautinių, regioninių ir nevyriausybinių organizacijų vykdomoms atitinkamoms programoms ir projektams

1.1   Europos Sąjungos remiami veiksmai ir projektai

Kambodža. ES ASAC

2005 m. lapkričio 7 d. Taryba priėmė sprendimą, kuriuo yra siekiama prisidėti prie kovos su šaulių ir lengvųjų ginklų kaupimu ir plitimu Kambodžoje. Projektu yra siekiama padėti Kambodžos ginkluotosioms pajėgoms tęsti ir pabaigti darbus, susijusius su ginklų išteklių apskaita, valdymu ir saugumu, taip pat formuoti strategijas, gaires ir geriausią praktiką. Šis projektas pradėtas 1999 m. Jo finansavimui nuo 1999 m. iš viso yra skirta 7,9 mln. eurų. Tai integruota programa, kuri apima teisinę pagalbą rengiant ginklų įstatymą, renkant ir naikinant ginklus, statant saugaus sandėliavimo patalpas bei rengiant kariuomenės ir policijos mokymus dėl jų teisėtai laikomų ginklų priežiūros ir valdymo. Šis projektas yra vienintelis visiškai ES įgyvendinamas ir vadovaujamas SALW projektas. Jį tvirtai remia Kambodžos Vyriausybė. Ginklų registracijos ir saugaus sandėliavimo programos, bendradarbiaujant su Krašto apsaugos ministerija, yra veiksmingai įgyvendinamos ir vykdomos pagal planą. Ginklų įstatymo priėmimas 2005 m. gali būti vertinamas kaip ilgalaikis Kambodžos ir ES pasiekimas. 600 000 EUR

Ukraina

2005 m. lapkričio 29 d. Taryba priėmė sprendimą dėl šaulių ir lengvųjų ginklų bei jų šaudmenų sunaikinimo Ukrainoje, taip prisidedant prie NATO Techninio aprūpinimo ir tiekimo agentūros (NAMSA) projekto, kuriuo siekiama demilitarizuoti SALW, įprastinius šaudmenis ir MANPADS, pirmojo etapo. 1 000 000 EUR

ECOWAS (Vakarų Afrikos valstybių ekonominė bendrija)

2004 m. gruodžio mėn. priimto Tarybos sprendimo įgyvendinimas buvo ES įnašas į ECOWAS vykdomą šaulių ir lengvųjų ginklų moratoriumą, prasidėjusį 2005 m. Šiuo projektu siekiama vykdomą moratoriumą pakeisti ECOWAS Konvencija dėl šaulių ir lengvųjų ginklų. 515 000 EUR

Indonezija

Vykdant stebėjimo misiją Ačehe (SMA) dėl saugumo susitarimų (Indonezijos vyriausybės ir Ačeho išsilaisvinimo judėjimo (GAM) susitarimo memorandumas), buvo vykdoma GAM demobilizacija ir jo ginklavimosi nutraukimas. Nevyriausybinių karinių pajėgų ir nevyriausybinių policijos pajėgų perdislokavimas vyko kartu su ginklų demontavimo procesu. Visas finansavimas: 9 000 000 EUR

Europos Komisijos administruojamas Europos plėtros fondas parėmė ECOWAS šaulių ginklų kontrolės programos (ECOSAP), kurioje pagrindinis dėmesys skiriamas nacionalinių šaulių ginklų komisijų sukūrimui, stiprinimui ir jų veiklai, įgyvendinimą. Už įgyvendinimą atsakinga JT vystymo programa (JTVP). 1 450 000 EUR

Be to, ES finansuoja ir šiuos projektus:

1.2.   ES bendradarbiavimas su kitomis valstybėmis

SALW tema aiškiai figūruoja ES troikos posėdžiuose ekspertų lygiu (Visuotinis nusiginklavimas ir ginklų kontrolė) darbotvarkėse. Šis reguliarus dialogas (kartą per metus) vyksta su JAV, Kanada, Japonija, Kinija, Rusijos Federacija, Korėjos Respublika, Ukraina ir Brazilija vadovaujant kiekvienai ES pirmininkaujančiai valstybei narei. Prireikus, troikos posėdžiai konkrečiais SALW klausimais rengiami ad hoc pagrindu.

.2   ES valstybių narių teikiama finansinė, techninė ir kitokia parama SALW projektams

Be ES finansuojamų projektų, valstybės narės, naudodamas įvairias turimas priemones, taip pat finansavo nemažai dvišalių projektų, susijusių su SALW. Toliau pateikiama valstybių narių šiai ataskaitai parengta informacija.

BELGIJA

Siekdama remti projektus, skirtus buvusių kovotojų perkvalifikavimui ir reintegravimui bei informacijos apie neteisėtą prekybą SALW rinkimui, Belgija skyrė 3 000 000 eurų 3 metų trukmės (2003–2005 m.) projektui „Buvusių kovotojų sugrįžimo į bendruomenę, reintegracijos ir šaulių ginklų surinkimo, sandėliavimo ir naikinimo programa“ finansuoti Kongo Demokratinėje Respublikoje. Šį projektą prižiūri ir vykdo JTVP.

2004–2005 m. Belgija taip pat skyrė 110 000 eurų informacijos rinkimui, vykdomam pagal šaulių ginklų Vakarų ir Centrinėje Afrikoje projektą. Šio projekto metu, Europos taikos ir saugumo tyrimų ir informacijos institutas (GRIP) numato atlikti tyrimus šešiose Vakarų ir Centrinės Afrikos valstybėse (Senegale, Nigeryje, Malyje, Kongo Demokratinėje Respublikoje ir Burundyje).

ČEKIJOS RESPUBLIKA

2005 m. pabaigoje, Čekijos Respublika skyrė 2 500 000 CSK (apie 89 285 eurų) JT Nusiginklavimo reikalų departamento (UNDDA) patikos fondams. Šių lėšų panaudojimas priklausys nuo bendro Čekijos Respublikos ir JT sprendimo; jau pasiūlyti įvairūs veiksmai Afrikos valstybėse, kurie apima ir taikos stiprinimo taikant praktines priemones.

SUOMIJA

2005 m. Suomija rėmė šią su SALW susijusią veiklą:

PRANCŪZIJA

Prancūzija dalyvauja teisinės valstybės atkūrimo veiksmuose, taip pat NDR (nusiginklavimo, demobilizavimo ir reabilitavimo) operacijose pasibaigus konfliktui. Ji dalyvavo tokio tipo procese Kongo Demokratinėje Respublikoje vykdant ES Artemis operaciją 2003 m., o dabar dalyvauja panašioje Licorne operacijoje Dramblio Kaulo Krante. Esant nepalankiai biudžetinei situacijai, Prancūzija pirmenybę teikia dvišaliams veiksmams, jos manymu, prioritetinėse vietose (pvz., Vakarų Afrikoje).

VOKIETIJA

Vokietija palaikė ir parėmė 2005 m. balandžio mėn. Alžyre vykusią JT Regioninę Arabų lygos narių konferenciją, kurioje buvo apžvelgtas Veiksmų programos įgyvendinimas. Be to, Vokietija parėmė Arabų lygos regioninį koordinavimo centrą, kuris Vokietijai patariant bei jai finansiškai remiant 2005 m. gruodžio mėn. surengė pirmąjį Arabų nacionalinių koordinavimo centrų susitikimą.

Vokietija remia Pietų Afrikos vystymosi bendriją, įgyvendinant Pietų Afrikos vystymo bendrijos (SADC) protokolą dėl šaunamųjų ginklų, šaudmenų ir kitų susijusių medžiagų kontrolės. Vienas iš šio bendradarbiavimo rezultatų — Vokietijos paskirtas patarėjas taikos ir saugumo klausimais, padedantis įsteigti Regioninį koordinavimo centrą SADC sekretoriate.

Vokietija remia politinės, teisinės ir institucinės sistemos, skirtos kovoti su nekontroliuojamu SALW platinimu, plėtojimą Rytų Afrikos bendrijoje, taip pat Regioninio koordinavimo centro, vykdančio šaulių ginklų kontrolę, įsteigimą.

Vokietija parėmė ir SEESAC veiklą, finansuodama SEESAC projektus Pietryčių Europoje.

Vokietija finansuoja teminius JTVP Krizių prevencijos ir kompensacijų biuro patikos fondus, dirbančius SALW ir NDR klausimais, kurie yra esminiai konfliktų prevencijos ir taikos užtikrinimo veiksniai.

Vokietija remia buvusių kovotojų reintegravimo programas Angoloje, Burundyje, Kongo Demokratinėje Respublikoje (KDR) ir Ruandoje. Ji teikia paramą Ugandos Nacionaliniam šaulių ginklų kontrolės koordinavimo centrui, įkurtam vykdant Ugandos Nacionalinį veiksmų planą. Vokietija remia visuomenės informuotumo didinimo programas, siekiant atkreipti dėmesį į šaulių ir lengvųjų ginklų keliamą pavojų, Salvadore ir Senegale bei finansavo SALW mokymo programą Pietų Sudane. Be to, Vokietija valstybių partnerių nevyriausybinėms organizacijoms parengė vadovą, kaip rengti visuomenės informuotumo didinimo šaunamųjų ginklų kontrolės srityje kampanijas. Vadovą paskelbė Vokietijos technikos kooperacija; jame siūlomi praktiniai patarimai. Vokietija taip pat finansavo Bonos tarptautinio konversijos centro (BICC) vykdomą mokymo ir švietimo modulių, priemonių ir kursų Kolumbijoje bei Pietų Sudane panaudotų šaulių ir lengvųjų ginklų kontrolės klausimais, rengimą.

LIETUVA

Vykdydami misiją Lietuvos vadovaujamoje Provincijos atstatymo komandoje Goro provincijoje, Afganistane, Lietuvos karinis personalas dalyvauja šaudmenų ir šaunamųjų ginklų pertekliaus, įskaitant SALW, naikinimo procese. Du Lietuvos ekspertai paskirti vykdyti ES misiją Ačehe, Indonezijoje, kur jie sprendžia nusiginklavimo, demobilizavimo ir reintegravimo problemas.

NYDERLANDAI

2005 m. Nyderlandai finansavo toliau išvardytas institucijas, projektus ir kitą veiklą šaulių ir lengvųjų ginklų srityje (SALW). Parama toliau pateikiamiems su SALW susijusiems veiksmams skirta iš Nyderlandų Vyriausybės fondų ir sudaro 2,55 mln. eurų.

ISPANIJA

2005 m. lapkričio ir gruodžio mėn. Guardia Civil suteikė pagalbą Žaliojo Kyšulio Respublikai, kontroliuojant šaunamuosius ginklus ir sprogmenis. Užsienio reikalų ir bendradarbiavimo ministerijai bei Ispanijos tarptautinio bendradarbiavimo agentūrai teikiant techninę pagalbą ir vykdant personalo mokymus, Ispanija nuo 2004 m. surengė tris seminarus, kuriuose aptartas JT Veiksmų programos dėl SALW įgyvendinimas Lotynų Amerikoje. Pirmasis seminaras įvyko 2004 m. La Antigua (Gvatemaloje), o kiti du vyko 2005 m. Kartachenoje (Kolumbijoje).

Šiuose seminaruose iš viso dalyvavo apie 100 ekspertų iš Lotynų Amerikos, Ispanijos, tarptautinių organizacijų (PNUD, CIFTA ir kt.) bei nevyriausybinių organizacijų (SweFOR, Arias Foundation, Intermon/Oxfam ir kt.).

ŠVEDIJA

Švedija parėmė šiuos projektus:

Stokholmo iniciatyva dėl NDR (SINDR) buvo užbaigta pateikiant rekomendacijas, kurios gali būti naudingos ir JT taikos palaikymo operacijoms.

Be to, Švedija aktyviai dalyvavo Baltijos jūros regiono sienų kontrolės bendradarbiavimo projekte, kuriuo siekiama kovoti su tarpvalstybinio masto kriminaline veika, pvz., neteisėta prekyba ir neteisėta tarpininkavimo veikla parduodant SALW Baltijos jūros regione. Ji taip pat parėmė Stokholmo iniciatyvą dėl nusiginklavimo, demobilizavimo ir reintegravimo (SINDR) ir prisidėjo prie Šaulių ginklų apžvalgai skirto tyrimui apie nusiginklavimą NDR kontekste.

Švedija ir UNDP/TFCPR sutarė dėl Švedijos indėlio stiprinant Patikos fondą SALW neplatinimo srityje (4 paslaugų linijos sumažinimas, nusiginklavimas ir demobilizavimas) ESBO regiono valstybėse, tokiose kaip Ukraina. Šią finansinę paramą planuojama panaudoti 2006 m. mokestiniais metais.

JUNGTINĖ KARALYSTĖ

JK kovoja su šaulių ir lengvųjų ginklų tiekimu, prieinamumu ir pasiūla kurdama progresyvias strategijas ir programas; ji yra viena iš didžiausių kovos su šaulių ginklų platinimu ir netinkamu naudojimu projektų rėmėjų. Užsienio ir Britų Sandraugos reikalų ministerija, Tarptautinio vystymosi departamentas ir Gynybos ministerija dirba kartu įgyvendinant JK politiką, kuri papildomai finansuojama iš Pasaulinio konfliktų prevencijos fonde numatytai SALW strategijai (2004–2007 m.) skirtų lėšų — 13,25 mln. svarų. JK finansavimas skiriamas kovai su šaulių ginklų platinimu ir netinkamu naudojimu, kurią vykdo JT agentūros, regioninės organizacijos, vyriausybės ir NVO. Praėjusiais metais JK parėmė programas, vykdomas plataus vyriausybių, tarptautinių institucijų ir NVO rato, kuriomis buvo siekiama surinkti, tvarkyti ir naikinti ginklus ir šaudmenis; sumažinti ginklų paklausą; įgyvendinti regioninius susitarimus; kurti nacionalinius veiksmų planus ir didinti vietinių pilietinių visuomenių gebėjimus. JK ir toliau stiprina esamas regionines kovos su SALW platinimu ir netinkamu naudojimu iniciatyvas, kuriose priklauso Pietų, Rytų ir Vakarų Afrika, Centrinė ir Pietų Amerika. Pernai JK finansavo ginklų ir šaudmenų sunaikinimą ir mokymus Lotynų Amerikoje, Rytų Afrikoje, Karibuose, Pietų Afrikoje ir Pietryčių Europoje.

3.   ES valstybių narių, Komisijos ir Tarybos politinių ir praktinių priemonių aptarimas, derinimas ir įvertinimas

Tarybos darbo grupės dėl Pasaulinio nusiginklavimo ir ginklų kontrolės susitikimai vyksta kartą per mėnesį ir į jos darbotvarkę reguliariai įtraukiami SALW klausimai. Du kartus per metus vyksta speciali Darbo grupės sesija, skirta išimtinai SALW klausimams. Per II-ąjį kas dveji metai vykstantį JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimui skirtą valstybių susitikimą, kuris vyko Niujorke 2005 m. liepos 11–15 d., ES valstybės narės ir Komisija rengė reguliarius derinimo posėdžius.

Komisija ir Vakarų Afrikos valstybių ekonominę bendriją (ECOWAS) remiančios valstybės narės suderino savo pozicijas rengiantis ECOWAS/UNDP Pasižadėjimo konferencijai 2005 m. ir konferencijos metu.

Europos Komisija ir tos valstybės narės, kurios priklauso Didžiųjų ežerų regiono draugiškų valstybių grupei bei Patikėtinių tarybai, suderino 2 projektus-pasiūlymus, patvirtintus Konferencijoje dėl „Visų ginkluotų grupių nuginklavimo ir repatrijavimo Rytų Kongo Demokratinėje Respublikoje“ ir „Veiksmų suderinimo ir kompetencijos sustiprinimo subregionuose, kovojant su neteisėtos prekybos šaulių ir lengvaisiais ginklais paplitimu“. Pastaruoju projektu yra siekiama pabrėžti skubiausiai spręsti neatidėliotinus klausimus kovojant su šaulių ginklų paplitimu visame regione (įskaitant įvairių požiūrių suderinimą, regioninių ir nacionalinių pajėgumų stiprinimą bei nusiginklavimą) visapusiškai pasinaudojant Šaulių ginklų regioninio centro (RESCA) vaidmeniu regione.

4.   Tarptautinių seminarų ir konferencijų organizavimas ar dalyvavimas jose

2005 m. tarptautinėje SALW darbotvarkėje buvo numatyti du pagrindiniai renginiai: II-asis valstybių susitikimas, skirtas 2001 m. JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimui, įvykęs Niujorke 2005 m. liepos 11–15 d., ir dvi paskutinės Atviros darbo grupės, sudarytos vesti deryboms dėl tarptautinių priemonių, įgalinančių valstybes nares identifikuoti ir susekti neteisėtus šaulių ir lengvuosius ginklus (OEWG), sesijos. Visos valstybės narės aktyviai dalyvavo susijusiuose susitikimuose. ES tvirtai pritarė šaudmenų įtraukimui į taikomų priemonių sritį bei pasiūlymui patvirtinti teisiškai įpareigojančią priemonę. ES taip pat pritarė JT vyriausybinių ekspertų grupės, turinčios svarstyti tolesnius tarptautinio bendradarbiavimo tarpininkavimo srityje stiprinimo veiksmus, įkūrimui.

Europos Komisija parėmė nemažai pirminės apžvalgos tyrimų, skirtų įvairiems SALW srities politikos aspektams, bendras šios paramos pavadinimas — „Europos veiksmų dėl šaulių ir lengvųjų ginklų bei nuo karo likusių sprogmenų (SALW/ERW) stiprinimas“. Vykdant šį projektą, už kurį atsakingas JT nusiginklavimo mokslinių tyrimų institutas (UNIDIR), buvo suorganizuota Tarptautinė tarpparlamentinė konferencija (2005 m. gruodžio 7–8 d.). Konferenciją, kurioje dalyvavo ir nacionalinių parlamentų atstovai, kuravo Europos Parlamentas.

Europos Komisija dalyvavo ir ES Stabilumo pakto NATO-ESBO-RACVIAC neformaliuose susitikimuose dėl SALW bei sunkiosios ginkluotės veiksmuose Briuselyje.

AUSTRIJA

Austrija 2005 m. kovo mėn. dalyvavo „Tarptautiniame susitikime dėl civilinio SALW laikymo reglamentavimo“, vykusiame Rio de Žaneire.

VOKIETIJA

Vokietija, kartu su Nyderlandais ir Jungtine Karalyste, palaikė ir parėmė ASEAN regioniniame forume surengtą SALW seminarą, kuriame dalyvavo ASEAN valstybės.

ITALIJA

2005 m. Italija aktyviai dalyvavo keliose regioniniuose ir pasaulinio masto susitikimuose, kuriais buvo siekiama pasikeisti informacija apie nacionalines procedūras ir identifikuoti bendrus problemų, susijusių su neteisėta prekyba šaulių ir lengvaisiais ginklais, sprendimus. Konkrečiai Italija dalyvavo tokiuose renginiuose:

LATVIJA

2005 m. vasario mėn. Latvijos Respublikos Užsienio reikalų ministras oficialiems Moldovos ir Gruzijos atstovams surengė seminarą apie eksporto kontrolę ir pasidalijo patirtimi bei informacija apie ES standartus eksporto kontrolės srityje. Šių valstybių atstovams buvo pristatyti Latvijoje galiojantys ginklų kontrolės teisės aktai ir procedūros, jie aplankė muitines ir buvo supažindinti su praktinėmis procedūromis.

2005 m. spalio mėn. Latvijos Užsienio reikalų ministerijos Strateginių prekių eksporto kontrolės skyriaus ekspertas dalyvavo atsakomajame vizite Moldovoje. Teisėsaugos institucijos, tirdamos bylas dėl nelegalios prekybos įprastiniais ginklais, bendradarbiauja su partneriais iš Estijos, Lietuvos, taip pat ir iš kitų valstybių.

LIETUVA

Lietuva reguliariai dalyvauja Šiaurės-Baltijos valstybių susitikimuose dėl eksporto kontrolės. Šių susitikimų metu dalyviai dalijasi patirtimi eksporto kontrolės klausimais, taip pat ir kai kuriais SALW klausimais.

LIUKSEMBURGAS

Liuksemburgas, kuris 2005 m. pirmą pusmetį prezidentavo ES Taryboje, dalyvavo dviejuose SALW simpoziumuose, kurių vienas vyko Afrikoje (Alžyre), o kitas Azijoje (Pekine). Per šiuos renginius, skirtus supažindinti jų dalyvius su problemomis dėl SALW kaupimo tam tikruose Afrikos ir Azijos regionuose kylančiomis bei pasiruošti antrajam valstybių susitikimui dėl JT Veiksmų programos įgyvendinimo (Niujorke, 2005 m. liepos mėn.), Liuksemburgas taip pat galėjo užmegzti bei atnaujinti jau egzistuojančius dvišalius kontaktus prieš birželio mėnesio sesiją, užbaigiančią derybas dėl SALW ženklinimo ir suradimo.

MALTA

Britų Sandraugos vyriausybių vadovų susitikime (BTSVVS), vykusiame Maltoje 2005 m. lapkritį, Malta prisijungė prie kitų vyriausybių vadovų, jiems priimant Final Communiqué, kuriame inter alia kalbama apie SALW ir Prekybos ginklais sutartį. Final Communiqué dokumente Britų Sandraugos vyriausybių vadovai pabrėžė prekybos įprastiniais ginklais bendrų tarptautinių standartų tobulinimo pasiūlymą ir išreiškė pritarimą raginimams pradėti su Prekybos ginklais sutartimi susijusį darbą Jungtinėse Tautose. Vyriausybių vadovai išreiškė gilų susirūpinimą dėl neteisėtos gamybos, nelegalios prekybos ir nekontroliuojamo prieinamumo prie šaulių ir lengvųjų ginklų. Būtent dėl šių veiksnių yra pailginamas konfliktas, didėja ginkluotos prievartos mastas ir pakertamas vystymasis, todėl vyriausybių vadovai ragina valstybes nares prisidėti prie JT vykdomos SALW veiksmų programos stiprinimo.

NYDERLANDAI

Nyderlandai dalyvavo ir parėmė ASEAN regioniniame forume (ARF) suorganizuotą SALW seminarą, kuris vyko Pnompene, Kambodžoje.

LENKIJA

Bendradarbiaudama tarptautiniu mastu, Ekonomikos ministerija surengė dvišalius susitikimus, prisidėjo juos finansuojant ir juose dalyvavo. Susitikimuose buvo pristatomi Lenkijos ginklų eksporto kontrolės sistemos principai. Šie renginiai skirti sukauptą lenkų patirtį pristatyti kitoms valstybėms, iš jų ir Ukrainai, Kroatijai bei Kinijai, pastarosioms plėtojant jų nacionalines ginklų kontrolės sistemas.

ISPANIJA

Ispanija 2005 m. dalyvavo keliuose seminaruose: tarptautiniame seminare dėl ginklų perdavimo visuotinių principų, kurį kartu organizavo Suomija ir Tanzanija, ir kuris įvyko Dar-es Salame (vasario mėn.); antruosiuose NATO „Ginklų paplitimo kontrolės kursuose“, skirtuose SALW klausimams ir įvykusiems NATO mokykloje Oberammergau (kovo mėn.); SALW seminare, surengtame JAV DTRA Vašingtone (balandžio mėn.); JK suorganizuotame seminare dėl Prekybos ginklais sutarties projekto, įvykusiame Londone (kovo mėn.); JK Jungtinės ginklų kontrolės įgyvendinimo grupės (JACIG) surengtame SALW seminaras Londone (rugsėjo mėn.) ir kt.

JUNGTINĖ KARALYSTĖ

2005 m. liepą kas dveji metai vykstančio valstybių susitikimo metu, JK vyko abipusiai renginiai, susiję su reikalingumu sustiprinti ginklų perdavimo kontrolę bei jos gairėmis ir ginkluoto smurto bei skurdo sumažinimu. Tai padėjo užtikrinti minėtų problemų geresnį supratimą ir paramą jas sprendžiant. JK susitikime taip pat buvo aktyvi ir finansiškai parėmė kelias valstybes, kad jos į šį susitikimą galėtų siųsti savo delegacijas.

JK tęsė savo seminarų programą ir parėmė regioninius seminarus Rytų Afrikoje (Kenijoje), Centrinėje Amerikoje (Nikaragvoje), Šiaurės Afrikoje (Alžyre), Andų regione (Limoje), Karibuose (Nasau). Taip pat buvo paremti ir tarptautiniai susitikimai Šri Lankoje bei Ženevoje. Šiose seminaruose regioninės grupės ir atskiros valstybės yra skatinamos savo nacionalinėse ataskaitose, nacionaliniuose pareiškimuose ir susitikimuose, ruošiamuose rengiantis 2006 m. birželį vyksiančiai peržiūros konferencijai, laikytis bendrų SALW perdavimo kriterijų ir gairių.

Bendradarbiaudama su Nyderlandais ir Vokietija, JK finansiškai parėmė ir bendrai pirmininkavo (kaip ES pirmininkaujanti valstybė narė) 2005 m. lapkričio mėn. ES/Azijos regioniniame forume (ARF) Kambodžoje.

.5   Kitos iniciatyvos

Veiksmai, kuriais kovojama prieš neteisėtų šaulių ir lengvųjų ginklų plitimą Didžiųjų ežerų regione ir Afrikos Rage, iš esmės yra susiję su dviem tarptautiniu mastu svarbiais forumais: Tarptautine konferencija dėl Didžiųjų ežerų regiono (ICGLR), kur EB dalyvauja kaip Didžiųjų ežerų regionui draugiškų valstybių grupės narė; ir Nairobio deklaracijos konferencija, kurioje EB taip pat yra draugiškų valstybių grupės narė.

Bendradarbiaudama su ES valstybėmis narėmis, EB tvirtai remia „Regioninio šaulių ir lengvųjų ginklų centro“ (RESCA), kuris yra atsakingas už Nairobio deklaracijos įgyvendinimą ir veiksmų, nukreiptų prieš šaulių ir lengvųjų ginklų paplitimą regione, derinimą, veiksmus. Be to, EB delegacijoje Nairobyje 2005 m. birželio 13 d. ir spalio 14 d. įvyko du neformalūs EB ir RESCA susitikimai, skirti sustiprinti tarpusavio ryšius ir išnaudoti įvairius abipusio bendradarbiavimo būdus.

Pagal Vengrijos ir Jungtinių Amerikos Valstijų susitarimą dėl nešiojamų oro gynybos sistemų (MANPADS) sunaikinimo, Vengrija nusprendė 2005 m. sunaikinti 1 540 nešiojamų oro gynybos sistemų (MANPADS) vienetų, bendrai priskiriamų nuo peties paleidžiamoms priešlėktuvinėms raketoms, kurios daugiau nebenaudojamos Vengrijos gynybos srityje. Vengrija ir JAV taip pat pasirašė susitarimą dėl JAV finansinės paramos šiam projektui. MANPADS sunaikinimo procesą planuojama baigti 2006 m. pradžioje.

2005 m. Italijos ginkluotosios pajėgos, dalyvaudamos daugiašalėje taikos palaikymo operacijoje, surinko ir (arba) konfiskavo ir sunaikino tokius šaulių ir lengvuosius ginklus:

Irake sunaikinti 335 šaulių ir lengvieji ginklai: 12 AK 47; 2 karabinai RMO; 6 oro karabinai; 9 karabinai; 15 FAL; 12 savadarbių ginklų; 9 pusiau automatiniai ginklai; 9 granatų paleidėjai RPG 5 40 mm; 92 granatų paleidėjai RPG 7 40 mm; 9 lengvieji kulkosvaidžiai; 4 sunkieji kulkosvaidžiai; 12 minosvaidžių 60 mm; 4 minosvaidžiai 82 mm; 14 revolverių; 3 graižtviniai šautuvai su neautomatine spyna; 91 pusiau automatinis pistoletas; 1 automatinis pistoletas. Kosove sunaikinti 81 šaulių ir lengvasis ginklas: 11 AK 47; 23 graižtviniai šautuvai CAL 7,62; 6 graižtviniai šautuvai CAL 12; 2 karabinai; 1 graižtvinis šautuvas M59; 13 medžioklės graižtvinių šautuvų; 1 snaiperinis graižtvinis šautuvas Drogunov; 1 granatų paleidėjas RPG M80; 1 raketų paleidėjas; 3 lengvieji MGS RPD; 1 RPG 2; 1 minosvaidis 80 mm; 2 muškietos M 81; 2 pistoletai Voltran CAL 6,36; 5 pistoletai M57 CAL 7,62; 3 pistoletai M70; 4 pusiau automatiniai pistoletai; 1 automatinis pistoletas. Bosnijoje sunaikinti 869 šaulių ir lengvieji ginklai: 817 graižtviniai šautuvai, 12 raketų paleidėjų; 2 automatiniai pistoletai ir 38 pistoletai. Be to, Italijos ginkluotosios pajėgos, dalyvaujančios operacijose Afganistane, Bosnijoje ir Kosove, sunaikino 1 171 lengvuosius ginklus ir 5 raketų paleidėjus. Iš viso buvo sunaikinta 2 461 šaulių ir lengvasis ginklas.

Bosnijoje ir Hercegovinoje vykdomos ES operacijos „Althea“ metu, kurioje kartu su Pietų suvienytomis pajėgomis, nuo 2004 m. integruotomis į EUFOR, dalyvauja ir Ispanijos bei Prancūzijos pajėgos, buvo atliktos kelios SALW ir šaudmenų sandėlių užėmimo operacijos (Operations Free Entrance Plus). Šių operacijų metu buvo surinkta: 400 000 šovinių, 1 500 ginklų, 6 000 rankinių granatų, 3 200 minų ir 200 kilogramų sprogmenų. Visa tai rasta skirtingose vietovėse (Sarajeve, Rogatikoje, Citluke, Brijege, Fokoje, Bilekoje, Paleje ir Gorazde). Ispanija, siekdama atkurti Maroko sienų kontrolę, dalyvauja JT MEDA programoje; taip pat ES bendradarbiavimo ir paramos Palestinos policijai biure bei PAMECA misijoje, skirtoje paremti albanų policijos organizavimą ir jos sustiprinimą.

JK iniciatyvoje dėl ginkluoto smurto ir skurdo nustatytas ryšys tarp šaulių ginklų, saugumo ir vystymosi. Joje aiškiai nurodyta, kad nors ginkluoto smurto ir ginklų prieinamumo įtaka plėtrai yra sudėtinga ir įvairiapusė, tačiau ji beveik visuomet yra neigiama persikraustymo, žalos švietimui, sveikatai ir žemės ūkiui bei nemažų bendruomenių grupių ir populiacijų nuskurdinimo prasme. Mūsų įsitikinimu, paramos teikėjai ir plėtros agentūros savo programose reguliariai turėtų kelti ginkluoto smurto ir ginklų prieinamumo problemas bei į savo valstybines programas įtraukti ginklų naudojimo sumažinimo priemones. Įvertinant tūkstantmečio plėtros tikslus, labiau turi būti atsižvelgiama į ginklų prieinamumo vaidmenį stabdant vystymąsi.

B.   Dalyvavimas tarptautinių organizacijų ir regioninių susitarimų darbe įprastinės ginkluotės, ypač šaulių ir lengvųjų ginklų, srityje

1.   Jungtinės Tautos

Europos Sąjunga buvo labai aktyvi šiame forume ir atliko svarbų vaidmenį antrojo kas dveji metai vykstančio valstybių susitikimo dėl 2001 m. JT programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo, vykusio 2005 m. liepos 11–15 d. Niujorke, metu. Toliau pateikiamos kai kurios šio darbo detalės ir iniciatyvos, kurias vykdė atskiros valstybės narės:

KIPRAS

Kipras pateikė JT ataskaitas apie JT programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo, įgyvendinimą. Be to, UNHCHR buvo pateikta informacija (paremta sprendimu 124/2004), susijusi su „žmogaus teisių pažeidimų, sąlygotų SALW prieinamumo ir netinkamo naudojimo, prevencija“.

PRANCŪZIJA

Prancūzų-šveicarų iniciatyvos metu iškilusios idėjos ir gauti rezultatai, susiję su SALW žymėjimu ir sekimu, buvo pristatyti kaip įnašas į vyriausybinių ekspertų darbo grupės, suformuotos pagal JT Generalinės Asamblėjos 2001 m. gruodžio 24 d. rezoliuciją, darbą. Prancūzija aktyviai dalyvavo ir vyriausybinių ekspertų grupei pristatinėjant savo ataskaitą 2003 m. birželio 23 d. Ji taip pat ryžtingai dalyvavo atviros darbo grupės, sukurtos pagal 2003 m. gruodžio 23 d. rezoliuciją 58/241 dėl susitarimo dėl tarptautinės priemonės, suteikiančios galimybę valstybėms greitai ir patikimai identifikuoti ir susekti nelegalius šaulių ir lengvuosius ginklus, veikloje.

VOKIETIJA

Vokietija, kartu su Prancūzija, inicijavo JT Generalinės Asamblėjos rezoliuciją, skirtą šaudmenų klausimui, dėl kurios gali būti pasiektas bendras sutarimas.

AIRIJA

Airija pristatė JT įprastinių ginklų registrui metines ataskaitas bei ataskaitas ESBO dėl karo srities išlaidų.

JUNGTINĖ KARALYSTĖ

Veikdama pagal JT veiksmų programą, JK 2005 m. pratęsė savo Perdavimo kontrolės iniciatyvą, kuria siekiama sudaryti tarptautinį susitarimą dėl šaulių ir lengvųjų ginklų eksporto, importo ir perkrovimo bendrų standartų peržiūros konferencijoje 2006 m. Darbas yra pagrįstas „nuo apačios į viršų“ ir kiekvienam regionui atskirai skiriamo dėmesio metodu, rengiant dialogus, susitikimus ir seminarus, vykstančius visame pasaulyje ir skirtus specifinėms problemoms identifikuoti bei bendram pagrindui sukurti. Toks susitarimas įtvirtintų šio klausimo svarbą 2006 m. peržiūros konferencijos darbotvarkėje ir jo įtraukimą į būsimą UNPOA plėtrą po 2006 m. liepos.

2005 m. JK nusiuntė savo ekspertą į atvirą darbo grupę, rengiančią tarptautinę priemonę dėl ženklinimo ir suradimo. 2005 m. spalio mėn. JK aktyviai parėmė JT Generalinės Asamblėjos priimtas šaulių ginklų rezoliucijas. JK taip pat aktyviai palaikė JT įprastinių ginklų registrą, nuo pat jo įkūrimo 1992 m., ir vėl ruošiasi dalyvauti būsimame JT vyriausybinių ekspertų grupės susitikime, skirtame ištirti Registro veiklą, taip pat aptarti JK prioritetą išplėsti Registro taikymą šaulių ir lengviesiems ginklams.

2.   JT Generalinės Asamblėjos pirmasis komitetas

Valstybės narės laikėsi šių pozicijų dėl rezoliucijų SALW klausimais, kurias priėmė 60-asis JTGA pirmasis komitetas:

Rezoliucija A/Res/60/68 dėl šaulių ir lengvųjų ginklų neteisėtos gamybos, perdavimo ir platinimo bei pernelyg didelės jų sankaupos daromo neigiamo poveikio humanitarinėje srityje ir vystymuisi, pristatyta Nyderlandų ir priimta visų ES šalių.

Rezoliucija A/Res/60/71 dėl paramos valstybėms, siekiant pažaboti neteisėtą prekybą šaulių ginklais ir užtikrinti jų surinkimą, pristatyta Malio ir priimta bendru sutarimu.

Rezoliucija A/Res/60/74 dėl problemų, kylančių dėl įprastinių šaudmenų pertekliaus susikaupimo, pasiūlyta Prancūzijos ir Vokietijos bei priimta bendru sutarimu.

Rezoliucija A/Res/60/81 dėl neteisėtos prekybos šaulių ir lengvaisiais ginklais, pateikta Japonijos ir priimta be balsavimo. Tačiau su veikla susijęs paragrafas Nr. 2 buvo patvirtintas balsavimu — jam vienbalsiai pritarė ES šalys.

Rezoliucija A/Res/60/226 dėl ginklavimosi skaidrumo, pristatyta Nyderlandų ir priimta balsuojant — jai pritarė visos ES šalys.

Rezoliucija A/Res/60/69 dėl nacionalinių teisės aktų dėl ginklų, karinės įrangos, dvejopo naudojimo prekių ir technologijų perdavimo, pristatyta Nyderlandų ir priimta bendru sutarimu.

Rezoliucija A/Res/60/44 dėl objektyvios informacijos apie karinius dalykus, įskaitant išlaidų karo reikalams skaidrumą, pateikta Vokietijos ir Rumunijos bei priimta be balsavimo.

Rezoliucija A/Res/60/77 dėl nešiojamų oro gynybos sistemų neteisėto perdavimo, neleistino gavimo ir naudojimo, pristatyta Australijos ir priimta bendru sutarimu.

Rezoliucija A/Res/60/75 dėl įprastinių ginklų kontrolės regioniniu ir subregioniniu lygiu buvo patvirtinta balsuojant, jai pritarė visos ES šalys.

Rezoliucija A/Res/60/94 dėl saugumo ir bendradarbiavimo stiprinimo Viduržemio jūros regione, pateikta Alžyro, priimta bendru sutarimu, jos įgyvendinimą bendrai finansuoja 25 ES valstybės narės.

Sprendimas 60/519 dėl tarptautinės priemonės, suteikiančios valstybėms galimybę greitai ir patikimai identifikuoti ir susekti nelegalius šaulių ir lengvuosius ginklus, pristatytas Šveicarijos, patvirtintas balsuojant, jam vienbalsiai pritarė ES valstybės.

3.   ESBO

ESBO vykdomame darbe SALW srityje aktyviai dalyvauja ir ES valstybės narės.

AUSTRIJA

Austrija aktyviai parėmė tolesnį ESBO priimtų dokumentų dėl šaulių ir lengvųjų ginklų (SALW), taip pat dėl įprastinių šaudmenų rezervų, įgyvendinimą ir ypač palaikė projektus, susijusius su šių ginklų naikinimu Baltarusijoje, Tadžikistane, Kazachstane, Ukrainoje ir Rusijos Federacijoje. Austrija taip pat inicijavo diskusiją apie tai, kaip reiktų pristatyti susijusius ESBO SALW projektus JT peržiūros konferencijoje. Atsižvelgdama į įprastinius šaudmenis, Austrija savanoriškai suteikė 64 470 eurų paramą projektui, skirtam surinkti ir perdirbti dūmų uždangos chemikalus Gruzijoje.

KIPRAS

Kipras suteikė informacijos ESBO apie įprastinių ginklų ir susijusių technologijų eksporto (fsc.del/374/05, 2005 m. liepos 15 d.), įprastinių ginklų perdavimo (FSC.DEL/243/05, 2005 m. birželio 7 d.) ir SALW srities (FSC.DEL/334/05, 2005 m. liepos 15 d.) nacionalines praktikas ir procedūras.

DANIJA

Danija tęsė savo dalyvavimą ESBO veikloje, taip pat ir seminaruose bei kitose iniciatyvose, susijusiose su SALW. Danija įgyvendina ESBO šaulių ir lengvųjų ginklų dokumentą.

SUOMIJA

PRANCŪZIJA

2005 m. vasario mėn., dalyvaudama ESBO pagalbos teikimo naikinant SALW atsargas ir konvencinių šaudmenų perteklių mechanizme, Prancūzija dalyvavo ekspertų misijoje į Rusiją, skirtoje sandėliuoti ir naikinti Padniestrėje paimtiems šaudmenims; 2005 m. balandį Prancūzija finansavo įprastinių šaudmenų sandėliavimo ir naikinimo Kaliningrado srityje (Rusija) įvertinimo misiją. Be to, 2005 m. gegužės mėn., dalyvaudama ESBO vykdomame SALW ir šaudmenų atsargų naikinime Tadžikistane, Prancūzija finansavo keturių ekspertų aštuonių mėnesių trukmės misiją (mokymus, atsargų kaupimo priežiūrą ir naikinimo operacijų kontrolę). Šiai misijai buvo paskirta 110 000 eurų.

VOKIETIJA

ESBO veiklos srityje Vokietija parengė skyrių į planuojamą ESBO šaudmenų transportavimo geriausios praktikos vadovą ir aktyviai dalyvavo rengiant ESBO šaulių ir lengvųjų ginklų geriausios praktikos vadovo priedą, skirtą nešiojamų oro gynybos sistemų (MANPADS) atsargų valdymui ir jų saugumo užtikrinimui.

VENGRIJA

Europos saugumo ir bendradarbiavimo organizacijos (ESBO) veiklos srityje Vengrija prisiėmė kelis politinius įsipareigojimus, susijusius su SALW.

ITALIJA

2005 m. Italija aktyviai tęsė ESBO šaulių ir lengvųjų ginklų dokumento, priimto 2000 m. lapkričio mėn., įgyvendinimą. Italija pristatė padarytas nacionalines pataisas, susijusias su keitimusi informacija esminiais SALW aspektais (gamyba, ženklinimas, eksporto kontrolė, tarpininkavimas, naikinimo technikos) pagal minėtą ESBO dokumentą.

LIETUVA

Lietuva vykdo savo įsipareigojimus dėl keitimosi informacija pagal ESBO šaulių ir lengvųjų ginklų dokumentą ir dėl JT veiksmų programos įgyvendinimo. Kiekvienais metais Lietuva pateikia JT ir ESBO informaciją apie Lietuvos teritorijoje konfiskuotus ar sunaikintus SALW.

NYDERLANDAI

Nyderlandai finansavo projektą, skirtą SALW ir įprastinių šaudmenų naikinimui ir saugiam sandėliavimui Tadžikistano Respublikoje.

SLOVĖNIJA

Slovėnija skyrė 65 000 eurų ESBO vykdomiems SALW amunicijos naikinimo projektams Tadžikistane (9,7 mln. SIT — 40 000 eurų) ir Ukrainoje (6,1 mln. SIT — 25 000 eurų). Slovėnijos diplomatas, Jernej Cimperšek, ESBO Nuolatinės misijos Vienoje patarėjas, buvo paskirtas Bendradarbiavimo saugumo srityje forumo (FSC) įprastinių šaudmenų srities koordinatoriumi. Slovėnija pateikė ir nacionalinę ataskaitą dėl ESBO šaulių ir lengvųjų ginklų dokumento įgyvendinimo .

ISPANIJA

Ispanija, kartu su JK ir Šveicarija, dalyvavo 2004 ir 2005 m. ESBO projekte, susijusiame su SALW ir susijusių šaudmenų atsargų valdymu, pertekliaus naikinimu, sandėliavimo saugumo užtikrinimu, šaudmenų saugyklomis ir kt. Baltarusijoje.

ŠVEDIJA

2005 m. Švedija palaikė tokias su SALW susijusias programas:

JUNGTINĖ KARALYSTĖ

JK, kaip vadovaujanti valstybė novatoriškame ESBO projekte, prisidėjo žiniomis ir pasiūlė finansuoti atsargų valdymą, naikinimą ir apskaitą. Be to, ESBO veiklos srityje JK toliau palaiko ESBO SALW dokumento (2000 m. lapkričio mėn.) įgyvendinimą. Šiuo metu, sutariant su G8 partneriais bei Švedija ir Turkija, JK taip pat koordinuoja ESBO šaulių ir lengvųjų ginklų gerosios praktikos vadovo priedo, kuriame daug dėmesio bus skiriama į MANPADS rezervo valdymui ir saugumo užtikrinimui, rengimą.

4.   NATO

AUSTRIJA

Austrija finansiškai parėmė SALW, MANPADS ir šaudmenų naikinimo projektą Ukrainoje. JAV vadovaujamo projekto įgyvendinimo susitarimas buvo pasirašytas lapkričio mėn., o naikinimo operacijos prasidėjo gruodžio mėn.

VENGRIJA

Vengrija aktyviai dalyvavo veiksmuose pagal NATO vykdomą Partnerystę taikos labui.

LIETUVA

Lietuva parėmė SALW, MANPADS ir šaudmenų naikinimo projektą Ukrainoje, kuris buvo administruojamas NAMSA (NATO).

SLOVAKIJOS RESPUBLIKA

Per NATO/Partnerystės taikos labui ir ESBO vykdomus projektus, Slovakija finansiškai parėmė (30 000 eurų) SALW ir šaudmenų naikinimą Ukrainoje.

JUNGTINĖ KARALYSTĖ

JK yra viena iš daugelio valstybių, teikusių tolesnę paramą šaudmenų naikinimo programai, kurią NATO vykdo Albanijoje, ir kurios tikslas yra per kelis metus sunaikinti 11 600 tonų šaulių ir lengvųjų ginklų šaudmenų. 2005 m. vasario mėn. JK suteikė 400 000 svarų finansavimą ilgalaikiams NATO projektams, skirtiems SALW, šaudmenų ir žemė-oras raketų naikinimui Ukrainoje. JK taip pat lyderiauja skirdama 500 000 svarų finansinę paramą SALW ir šaudmenų atsargų pertekliaus naikinimui Bosnijoje ir Hercegovinoje. Šis projektas apima pradinį taikinį, t.y. 250 000 šaunlių ginklų (iš kurių 75 000 jau sunaikinti iki 2005 m. gruodžio mėn.), ir papildomą galutinį tikslą — 10 000 tonų šaudmenų. 2005 m. JK taip pat sunaikino papildomas šaudmenų atsargas Albanijoje ir aprūpino šaulių ginklų naikinimo įrenginiais Pietų Afriką.

5.   Vakarų Afrikos valstybių ekonominė bendrija (ECOWAS)

ISPANIJA

2005 m. gruodžio mėn. Ispanija pasirašė Susitarimo memorandumą su Vakarų Afrikos valstybių ekonominės bendrijos (ECOWAS) vykdomuoju sekretoriumi, kuriuo pasižadėjo skirti ne mažesnę kaip 1 000 000 eurų sumą (numatytą išmokėti per 2006–2008 m.), kaip indėlį ECOWAS veiksmams ir programoms, kuris tuo pačiu apima ir paramą „aulių ginklų kontrolės Vakarų Afrikoje programai“ (750 000 eurų).

6.   Wassenaaro susitarimas

Penkios iš šešių likusių ES valstybių narių prisijungė prie Wassenaaro susitarimo 2005 m. Kipro paraiška prisijungti prie šio susitarimo dar nagrinėjama. ES tvirtai laikosi nuomonės, kad visų ES valstybių narių įtraukimas Wassenaaro susitarimo ir Europos Sąjungos ribose garantuoja aukštus efektyvios eksporto kontrolės standartus.

Valstybės narės tęsė savo dalyvavimą Wassenaaro susitarimo veiksmuose, taip pat ir seminaruose bei kitose iniciatyvose, susijusiose su SALW. Danija įgyvendina Wassenaaro susitarimo šaulių ir lengvųjų ginklų eksporto geriausią patirtį.

Austrija, kaip Wassenaaro susitarimo pirmininkė, pabrėžė eksporto kontrolės režimo svarbą kovoje su nelegaliais SALW.

Vengrija pirmininkavo Wassenaaro susitarimo Ekspertų grupei 2005 m. Pagal kelių valstybių pareikalavimą, šis vienerių metų trukmės mandatas buvo pratęstas ir 2006 m. 2004 ir 2005 m. Vengrija taip pat atliko tarpininko vaidmenį Kroatijai prisijungiant prie Wassenaaro susitarimo.

JK aktyviai prisidėjo toliau remiant Wassenaaro susitarimo pagrindu dedamas pastangas, visų pirma platesnį Geriausios praktikos dėl SALW eksporto ir kai kurių MANPADS eksporto elementų laikymąsi.

7.   Kitos šalys

VENGRIJA

Vengrija remia Regioninio ginklų kontrolės patikrinimo ir įgyvendinimo pagalbos centro darbą. er 2005 m. Vengrija padidino savo dalyvavimą pasiųsdama naują kariuomenės pareigūną, kaip darbuotoją į RACVIAC. Ji taip pat pirmininkaus antrajai RACVIAC darbo grupei 2006 m.

Vengrija remia Pietryčių Europos tarpusavio atsiskaitymo centro darbą šaulių ir lengvųjų ginklų kontrolės srityje. Vengrija taip pat dalyvavo konferencijos, vykusios 2005 m. rugsėjo mėn. Montenegre dėl Vakarų Balkanų saugumo sektoriaus, darbe.

AIRIJA

Airija, būdama Žmonių saugumo tinklo narė, remia į žmones orientuotą požiūrį dėl ginklų ir jau gana ilgai teikia finansinę paramą nusiginklavimo, demobilizacijos, reintegracijos ir reabilitacijos (NDRR) programoms. 2004 ir 2005 m. Airija suteikė skubią ir atkūrimui skirtą 1 000 000 eurų finansinę pagalbą NDRR veiksmams Liberijoje per JTPP NDRR Pasitikėjimo fondą. Ši JTPP programa skirta užtikrinti, kad bendrijos pagrindu vykdomos programos būtų pritaikytos tenkinti būtent buvusių kovotojų moterų ir vaikų poreikius.

Airija suteikė finansavimą Ženevos forumui, t.y. Ženevos pagrindu sudarytai organizacijai, kuri veikia kuriant partnerystes tarp vyriausybių, tarptautinių organizacijų ir NVO dėl visuotinį susirūpinimą keliančių nusiginklavimo ir ginklų kontrolės klausimų.

ISPANIJA

2005 m. spalio mėn. Ispanija dalyvavo Trečiajame metiniame Šaulių ir lengvųjų ginklų parlamentinio forumo atstovų susitikime, įvykusiame Meksiko mieste.

III.   KITI KOMENTARAI, PASTABOS IR SUSIJUSI INFORMACIJA

PRANCŪZIJA

Keliais pastaraisiais metais Prancūzija pademonstravo didesnį skaidrumą, teikiant metines parlamentines ataskaitas apie ginklų eksportą, kurios yra platinamos ne tik Prancūzijoje, bet ir užsienyje (ambasadose ir tarptautinėse organizacijose). Ataskaita supažindina su nacionalinėmis kontrolės praktikomis ir tarptautiniais mokymais eksporto kontrolės srityje, kuriuose ji dalyvavo. Prancūzija taip pat turi sukaupusi daug statistinių duomenų, įskaitant ir duomenis apie šaulių ir lengvųjų ginklų eksportą.

VOKIETIJA

Pastaruoju metu Vokietija paskelbė išsamią 2004 m. metinę ataskaitą apie ginklų eksportą, kurioje didelis dėmesys skiriamas šaulių ginklų eksporto visapusiam skaidrumui ir atvirumui. Ataskaitoje inter alia pateikta išsami informacija apie atskiras šaulių ginklų ir susijusių šaudmenų eksporto licencijas. Ši informacija apima pristatymo valstybės įvardijimą, ginklų tipo, vertės ir skaičiaus nurodymą. Išsamią Vokietijos teisės aktų SALW srityje apžvalgą galima rasti www.un.org.

LIETUVA

Lietuvos nacionalinis Interpolo biuras bendradarbiauja su Interpolo generaliniu sekretoriatu ir kitais Interpolo nacionaliniais biurais per paklausimus, susijusius su ginklų identifikavimu ar asmenų, įsitraukusių į neteisėtą ginklų prekybą, nustatymu.

SLOVĖNIJA

2005 m. Slovėnija pirmą kartą paskelbė metinę ataskaitą dėl ginklų eksporto ir importo. Ataskaita buvo skelbiama Krašto apsaugos ministerijos internetinėje svetainėje (www.mors.si).

JUNGTINĖ KARALYSTĖ

2005 m. buvo paskelbta JK metinė ataskaita, apimanti 2004 m. priimtus sprendimus suteikti licencijas ir detalią informaciją apie politikos vystymąsi praeitais metais. Metinės ataskaitos tarptautiniu mastu yra vertinamos kaip atviros pozicijos pavyzdys ir JK yra vienas iš išsamios informacijos teikimo apie kiekvieną išduotą ginklų licenciją lyderių. JK taip pat reguliariai rengia ketvirčio ataskaitas.

A.   Paraiškų finansuoti SALW projektus ES lėšomis įvertinimo kriterijai

1.   Prioritetinės gairės

JT veiksmų programa dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo, priimta 2001 m. liepos 20 d., dar kartą patvirtina, kad būtinas papildomumas įgyvendinant programą pasauliniu, regioniniu ir nacionaliniu lygiais. 2005 m. gruodžio mėn. priimta ES kovos su neteisėtu šaulių ir lengvųjų ginklų bei jų šaudmenų kaupimu ir prekyba strategija parodo, kad ES yra įsipareigojusi atsižvelgti į minėtą papildomumo poreikį ir pasirengusi toliau teikti paramą.

ES strategija yra išsamus dokumentas, teikiantis suderintus atsakymus, kurių reikia siekiant nugalėti grėsmes, kylančias dėl neteisėto SALW ir jų šaudmenų kaupimo ir prekybos. Strategijoje identifikuojami konkretūs veiksmai ir praktikos. Ja siekiama visiškai išnaudoti ES turimus išteklius daugiašaliu ir regioniniu lygiu, vykdant veiklą ES viduje ir ES dvišalių santykių pagrindu. Strategija yra paremta esama ES politika ir jos veiksmais šioje srityje bei juos apjungia, įskaitant ir Bendrųjų veiksmų 2002/589/BUSP įgyvendinimą.

Į strategiją įtrauktas veiksmų planas ir, atitinkamai, gairės ES iniciatyvoms SALW srityje. Reguliarūs Pasaulinio susiginklavimo ir ginklų kontrolės darbo grupės susitikimai užtikrina ES SALW strategijos taikymą. Kiekvieno semestro metu, bent viena Darbo grupės sesija yra skiriama išskirtinai SALW srities reikalams aptarti.

B.   Išmoktos pamokos

Remiantis Bendraisiais veiksmais 2002/589/BUSP, yra pradėti trys projektai. Šiuo metu dar sunku daryti išvadas dėl jų galutinio įgyvendinimo. Bet kuriuo atveju, Kambodžos projektas parodė, kad siekiant, jog iniciatyva šioje srityje būtų sėkminga, reikia, kad paramą gaunanti valstybė suprastų, kad jos partnerė (šiuo atveju ES) yra didelis politinis autoritetas, kuris gali padėti gaunančiajai valstybei įgauti didesnį moralinį autoritetą visuomenės akyse. To reikia tam, kad būtų pakeista tai, kaip visuomenė supranta SALW problemą ir reaguoja į šiai problemai spręsti skirtus veiksmus.

1.   Lėšų skirstymo kriterijai

Kriterijai buvo pateikti ketvirtojoje metinėje ataskaitoje.

----

(1)  Tarybos dokumentas 5319/06.

----

PRIEDAS

AUSTRIJA

BELGIJA

ČEKIJA

Informacija nepateikta

KIPRAS

DANIJA

ESTIJA

SUOMIJA

PRANCŪZIJA

VOKIETIJA

GRAIKIJA

VENGRIJA

AIRIJA

ITALIJA

LATVIJA

LIETUVA

LIUKSEMBURGAS

MALTA

NYDERLANDAI

LENKIJA

PORTUGALIJA

SLOVAKIJA

SLOVĖNIJA

ISPANIJA

ŠVEDIJA

JUNGTINĖ KARALYSTĖ

EUROPOS SĄJUNGOS SEKRETORIATO TARYBA

EUROPOS KOMISIJA

----

I Informacija

Taryba

----

Į 2006 m. liepos 17 d. Tarybos posėdžio protokolą įtrauktini pareiškimai

(2006/C 171/02)

----

(1)OL C 203, 1999 7 17, p. 1.

----

Komisija

----

Euro kursas (1)

2006 m. liepos 21 d.

(2006/C 171/03)

1 euro= 

----

(1)

Šaltinis: valiutų perskaičiavimo kursai paskelbti ECB.

----

----

Komisijos komunikatas, parengtas įgyvendinant 2001 m. gruodžio 3 d. Europos Parlamento ir Tarybos direktyvą 2001/95/EB dėl bendros gaminių saugos

(2006/C 171/04)

(Tekstas svarbus EEE)

(Europos standartų pavadinimų ir nuorodinių žymenų skelbimas pagal direktyvą)

PASTABA:

----

(1)  (1) ESO: Europos standartizacijos organizacijos:

(2)OL L 204, 1998 7 21, p. 37.

(3)OL L 217, 1998 8 5, p. 18.

----

----

Pranešimas dėl kontroliuojamų ozono sluoksnį ardančių medžiagų, kurias leidžiama naudoti būtiniausioms reikmėms Bendrijoje 2007 m., pagal Europos Parlamento ir Tarybos reglamentą (EB) Nr. 2037/2000 dėl ozono sluoksnį ardančių medžiagų (1), skirtas naudotojams Europos Sąjungoje ir Bulgarijoje bei Rumunijoje (2)

(2006/C 171/05)

Šis pranešimas apima šias medžiagas:

Šis pranešimas skirtas vartotojams, ketinantiems:

Būtiniausioms reikmėms tenkinti skirtas kontroliuojamas medžiagas galima įsigyti iš gamintojo Bendrijoje ir, jei būtina, importuojant iš šaltinių, esančių už Bendrijos ribų.

Monrealio protokolo dėl ozono sluoksnį ardančių medžiagų šalių Sprendimu IV/25 nustatomi „būtiniausių reikmių“, kurioms tenkinti yra leidžiama nenutrūkstama tų medžiagų gamyba ir naudojimas po laipsniško jų uždraudimo, nustatymo kriterijai ir tvarka.

Reglamento (EB) Nr. 2037/2000 su pakeitimais, padarytais Reglamentu (EB) Nr. 2038/2000, 3 straipsnio 1 dalyje reikalaujama nustatyti pirmiau minėtų kontroliuojamų medžiagų kiekius, reikalingus būtiniausioms reikmėms tenkinti, kurie gali būti leidžiami Bendrijoje 2007 m., remiantis Monrealio protokolo šalių Sprendimu IV/25.

Monrealio protokolo šalys 2006 m. lapkričio mėn. gali priimti sprendimą, kuriuo bus leidžiama 2007 m. gaminti ir suvartoti didžiausius būtiniausioms reikmėms tenkinti reikalingus CFC kiekius, naudojamus gaminant fiksuotų dozių inhaliatorius (FDI) astmai ir chroniškiems obstrukciniams plaučių susirgimams gydyti, kaip nurodyta I priede, pagal šalių susitikime priimto Sprendimo VII/28 2 dalyje nustatytas sąlygas.

Pagal Monrealio protokolo šalių Sprendimą X/19, laboratoriniams tikslams naudojamų kontroliuojamų medžiagų grynumas turi būti: 1,1,1–trichloretano — mažiausiai 99,0 %, o CFC ir tetrachlormetano — mažiausiai 99,5 %. Šios aukšto grynumo medžiagos ir mišiniai, į kurių sudėtį įeina kontroliuojamos medžiagos, turi būti tiekiamos tik mažesnės nei trijų litrų talpos uždaromuose konteineriuose ar aukšto spaudimo cilindruose, arba 10 mililitrų ir mažesnėse stiklinėse ampulėse, aiškiai pažymint, kad tai yra ozono sluoksnį ardančios medžiagos, skirtos tik laboratoriniam naudojimui ir analitiniams tikslams, ir nurodant, kad panaudotos ar atliekamos medžiagos turi būti surenkamos ir perdirbamos, jei įmanoma. Jei medžiagų perdirbti neįmanoma, jos turi būti sunaikintos reglamento 16 straipsnio 1 dalyje nustatyta tvarka.

Monrealio protokolo šalių Sprendime XV/8 leidžiama gaminti ir vartoti laboratoriniais ir analitiniais tikslais kontroliuojamas medžiagas, reikalingas būtiniausioms reikmėms tenkinti ir išvardytas Monrealio protokolo A, B ir C prieduose (II ir III grupių medžiagas), kaip nurodyta Septintojo šalių susitikimo ataskaitos IV priede, atsižvelgiant į sąlygas, išdėstytas Šeštojo šalių susitikimo ataskaitos II priede.

Monrealio protokolo šalių Sprendimu XVII/10, priimtu 2005 m. gruodžio mėn., leidžiama laboratoriniais ir analitiniais tikslais gaminti ir vartoti metilbromidą, kontroliuojamą medžiagą, reikalingą svarbiausioms reikmėms tenkinti ir išvardytą Monrealio protokolo E priede (I grupės medžiagos), kaip nurodyta Septintojo šalių susitikimo ataskaitos IV priede, atsižvelgiant į sąlygas, išdėstytas Šeštojo šalių susitikimo ataskaitos II priede. Sprendimo VII/11 6 dalies a ir c punktuose bei Sprendime XI/15 išvardytos reikmės neįtraukiamos į reikmes, dėl kurių sutarta Sprendimo XVII/10 2 dalyje.

Daugiau informacijos, įskaitant pirmiau cituojamų atitinkamų sprendimų tekstus (Sprendimai IV/25, XI/15, XV/8, XVI/16 ir XVII/10), galite rasti tinklavietėje: http://ec.europa.eu/environment/ozone/pdf/2006_lab.pdf

Pirmiau minėtoms būtiniausioms reikmėms tenkinti reikalingų kontroliuojamų medžiagų kiekių paskirstymo tvarka, nurodyta Reglamente (EB) Nr. 2037/2000 ir Reglamente (EB) Nr. 2038/2000, yra ši:

----

(1)OL L 244, 2000 9 29, p. 1; su paskutiniais pakeitimais, padarytais Komisijos reglamentu (EB) Nr. 29/2006, OL L 6, 2006 1 11, p. 27.

(2)  ES priėmus galutinį sprendimą, kurio reikia 2007 1 1 patvirtinti kaip jų įstojimo į ES datą.

----

ANEXO I/PŘÍLOHA I/BILAG I/ANHANG I/LISA I/ΠΑΡΑΡΤΗΜΑ I/ANNEX I/ANNEXE I/ALLEGATO I/I PIELIKUMS/I PRIEDAS/I. MELLÉKLET/ANNESS I/BIJLAGE I/ZAŁĄCZNIK I/ANEXO I/PRÍLOHA I/PRILOGA I/LIITE I/BILAGA I

BELGIQUE/BELGIË

ČESKÁ REPUBLIKA

DANMARK

DEUTSCHLAND

EESTI

ΕΛΛΑΣ

ESPAŇA

FRANCE

IRELAND

ITALIA

ΚΥΠΡΟΣ

LATVIJA

LIETUVA

LUXEMBOURG

MAGYARORSZÁG

MALTA

NEDERLAND

ÖSTERREICH

POLSKA

PORTUGAL

SLOVENIJA

SLOVENSKO

SUOMI/FINLAND

SVERIGE

UNITED KINGDOM

BULGARIA

ROMANIA

----

----

Pranešimas eksportuotojams, ketinantiems 2007 m. iš Europos Sąjungos, Bulgarijos ir Rumunijos (1) eksportuoti kontroliuojamas ozono sluoksnį ardančias medžiagas pagal Europos Parlamento ir Tarybos reglamentą (EB) Nr. 2037/2000 dėl „ozono sluoksnį ardančių medžiagų“ (2)

(2006/C 171/06)

Šis pranešimas yra skirtas įmonėms, nuo 2007 m. sausio 1 d. iki gruodžio 31 d. ketinančioms eksportuoti šias medžiagas iš Europos Sąjungos.

Draudžiama eksportuoti chlorfluorangliavandenilius, kitus visiškai halogenintus chlorfluorangliavandenilius, halonus, tetrachlormetaną, 1,1,1-trichloretaną ir hidrobromfluorangliavandenilius bei bromchlormetaną arba produktus ir įrenginius, išskyrus asmeninio naudojimosi daiktus, kuriuose yra minėtų medžiagų arba kurių nuolatinis veikimas priklauso nuo tų medžiagų tiekimo. Atkreipkite dėmesį, kad draudimas netaikomas eksportuojant:

12 straipsnyje reikalaujama, kad šio pranešimo I priedo I–IX grupėse išvardytos medžiagos (žr. t.p. reglamento I priedą) būtų eksportuojamos pagal leidimus. Tokius eksporto leidimus turėtų išduoti Europos Komisija, patikrinusi, ar laikomasi 11 straipsnio nuostatų (3).

Šiame reglamente, siekiant nurodyti medžiagos ozoną ardantį potencialą (OAP), kiekiai apskaičiuojami OAP kilogramais (4).

Naudotojas, ketinantis 2007 m. sausio 1 d. — 2007 m. gruodžio 31 d. laikotarpiu eksportuoti kontroliuojamas medžiagas, išvardytas šio pranešimo I priedo I — IX grupėse, turi apie tai informuoti Europos Komisiją, ne vėliau kaip iki 2006 m. rugsėjo 1 d.

Kiti pareiškėjai, turėję eksporto leidimą 2006 m., turi užpildyti ir išsiųsti ozoną ardančių medžiagų (OAM) tinklavietėje adresu http://ec.europa.eu/environment/ozone/ods.htm pateiktą (–as) atitinkamą (–ą) formą (–as) pagal savo eksportuojamas medžiagas, kad gautų eksporto leidimo numerį (ELN).

Paraiškos kopija turi būti išsiųsta taip pat ir valstybės narės kompetentingai institucijai (žr. II priedą).

Jeigu paraiška tenkina eksporto leidimo numerio išdavimo kriterijus, ELN bus suteiktas, o pareiškėjui bus apie tai pranešta. Naudotojas 2007 m. gali eksportuoti šio pranešimo I priede išvardytas kontroliuojamas medžiagas tik turėdamas Europos Komisijos išduotą ELN. Europos Komisija pasilieka teisę neišduoti ELN, jei jos netenkina gauta informacija.

----

(1)  Jei ES galutinai patvirtins, kad jų stojimo į ES data yra 2007 1 1.

(2)OL Nr. L 244, 2000 9 29, p. 1 su paskutiniais pakeitimais, padarytais Reglamentu (EB) Nr. 29/2006, OL L 6, 2006 1 11, p. 27.

(3)  Iš dalies pakeistas Reglamentu (EB) Nr. 1804/2003, paskelbtu OL L 265 2003 m. spalio 16 d., p. 1.

(4)  Mišiniams: į kiekį įskaičiuojamas tik mišinyje esančių kontroliuojamų medžiagų kiekis. 1,1,1-trichloretanas į rinką visuomet pateikiamas su stabilizatoriais. Eksportuotojai, remdamiesi tiekėjų informacija, turi nustatyti, kokį stabilizatoriaus kiekį reikia atimti prieš apskaičiuojant ozoną ardančio potencialo svorį tonomis.

----

I PRIEDAS

Medžiagos, kurioms taikomos pirmiau nurodytos nuostatos

----

(1)  Šie ozoną ardantys potencialai yra apskaičiuoti remiantis esamomis žiniomis ir bus periodiškai peržiūrimi ir taisomi, atsižvelgiant į Monrealio protokolo dėl ozono sluoksnį ardančių medžiagų Šalių priimtus sprendimus.

(2)  Ši formulė nesiejama su 1,1,2–trichloretanu.

(3)  Žymima pati perspektyviausia komerciniu požiūriu medžiaga, kaip nurodyta protokole.

----

ANEXO II/PŘÍLOHA II/BILAG II/ANHANG II/LISA II/ΠΑΡΑΡΤΗΜΑ II/ANNEX II/ANNEXE II/ALLEGATO II/II PIELIKUMS/II PRIEDAS/II. MELLÉKLET/ANNESS II/BIJLAGE II/ZAŁĄCZNIK II/ANEXO II/PRÍLOHA II/PRILOGA II/LIITE II/BILAGA II

BELGIQUE/BELGIË

ČESKÁ REPUBLIKA

DANMARK

DEUTSCHLAND

EESTI

ΕΛΛΑΣ

ESPAŇA

FRANCE

IRELAND

ITALIA

ΚΥΠΡΟΣ

LATVIJA

LIETUVA

LUXEMBOURG

MAGYARORSZÁG

MALTA

NEDERLAND

ÖSTERREICH

POLSKA

PORTUGAL

SLOVENIJA

SLOVENSKO

SUOMI/FINLAND

SVERIGE

UNITED KINGDOM

BULGARIA

ROMANIA

----

----

Pranešimas importuotojams, kurie siūlo 2007 m. į Europos Sąjungą, Bulgariją ir Rumuniją (1) importuoti kontroliuojamų ozono sluoksnį ardančių medžiagų pagal Europos Parlamento ir Tarybos reglamentą (EB) Nr. 2037/2000 dėl „ozono sluoksnį ardančių medžiagų“ (2)

(2006/C 171/07)

----

(1)  Jei ES galutinai patvirtins, kad jų stojimo į ES data yra 2007 1 1.

(2)OL L 244, 2006 9 29, p. 1 su paskutiniais pakeitimais, padarytais Reglamentu (EB) Nr. 29/2006, OL L 6, 2006 1 11, p. 27

(3)  Šis pranešimas netaikomas kontroliuojamoms medžiagoms ar mišiniams, importuotiems baigtiniame produkte (išskyrus konteinerį, naudojamą minėtai medžiagai gabenti ar laikyti).

(4)  Po to, kai bus galutinai priimtas Reglamento (EB) Nr. 2037/2000 pakeitimas, kuriuo baziniai metai iš 1999 m. pakeičiami į 2002/2003 m. vidurkį, ES valstybės narės, įstojusios į ES 2004 m. gegužės 1 d., galės naudoti 2002/2003 m. HCFC importo duomenis.

(5)  Mišiniams: į OAP kiekį įskaičiuojamas tik mišinyje esančių kontroliuojamų medžiagų kiekis. 1,1,1–trichloretanas į rinką visuomet pateikiamas su stabilizatoriais. Importuotojai, remdamiesi tiekėjų informacija, turi nustatyti, kokį stabilizatoriaus procentinį kiekį reikia atimti, prieš apskaičiuojant ozoną ardančio potencialo svorį tonomis.

----

I PRIEDAS

Medžiagos, kurioms taikomos minėtos nuostatos

----

(1)  Šie ozoną ardantys potencialai yra apskaičiuoti remiantis esamomis žiniomis ir bus periodiškai peržiūrimi ir taisomi, atsižvelgiant į Monrealio protokolo dėl ozono sluoksnį ardančių medžiagų šalių priimtus sprendimus.

(2)  Ši formulė nesiejama su 1,1,2–trichloretanu.

(3)  Žymima pati perspektyviausia komerciniu požiūriu medžiaga, kaip nurodyta protokole.

NAUJOS MEDŽIAGOS

----

ANEXO II/PRÍLOHA II/BILAG II/ANHANG II/LISA II/ΠΑΡΑΡΤΗΜΑ II/ANNEX II/ANNEXE II/ALLEGATO II/II PIELIKUMS/II PRIEDAS/II. MELLÉKLET/ANNESS II/BIJLAGE II/ZAŁĄCZNIK II/ANEXO II/PŘÍLOHA II/PRILOGA II/LIITE II/BILAGA II

BELGIQUE/BELGIË

ČESKÁ REPUBLIKA

DANMARK

DEUTSCHLAND

EESTI

ΕΛΛΑΣ

ESPAÑA

FRANCE

IRELAND

ITALIA

ΚΥΠΡΟΣ

LATVIJA

LIETUVA

LUXEMBOURG

MAGYARORSZÁG

MALTA

NEDERLAND

ÖSTERREICH

POLSKA

PORTUGAL

SLOVENIJA

SLOVENSKO

SUOMI/FINLAND

SVERIGE

UNITED KINGDOM

BULGARIA

ROMANIA

----

----

Valstybių narių pranešama informacija apie valstybės pagalbą, suteiktą pagal 2002 m. gruodžio 5 d. Reglamentą (EB) Nr. 2204/2002 dėl EB sutarties 87 ir 88 straipsnių taikymo valstybės pagalbai, teikiamai užimtumui

(2006/C 171/08)

(Tekstas svarbus EEE)

----

(1)  Išskyrus laivų statybos sektorių ir kitus sektorius, kuriems taikomos specialios taisyklės, numatytos reglamentuose ir direktyvose, nustatančiose visą valstybės pagalbos sektoriui tvarką.

(2)  Pagal Teisinio pranešimo 335/2005 Išskaitymų ir mokesčių kreditų (bendrosios ir specifinės sąlygos) taisyklės 2005 m. 11 taisyklę, ši schema bus pakoreguota vadovaujantis taisyklėmis, kurios bus taikomos peržiūrėjus Komisijos reglamentą (EB) Nr. 2204/2002.

(3)  Išskyrus laivų statybos sektorių ir kitus sektorius, kuriems taikomos specialios taisyklės, numatytos reglamentuose ir direktyvose, nustatančiose visą valstybės pagalbos sektoriui tvarką.

(4)  Pagal Teisinio pranešimo 330/2005 Išskaitymų ir mokesčių kreditų (Moksliniai tyrimai ir plėtra) taisyklės 2005 m. 24 taisyklę, ši schema bus pakoreguota vadovaujantis taisyklėmis, kurios bus taikomos peržiūrėjus Komisijos reglamentą (EB) Nr. 2204/2002.

(5)  Išskyrus laivų statybos sektorių ir kitus sektorius, kuriems taikomos specialios taisyklės, numatytos reglamentuose ir direktyvose, nustatančiose visą valstybės pagalbos sektoriui tvarką.

(6)  Išskyrus laivų statybos ir kitus sektorius, kuriems taikomos specialios reglamentų ir direktyvų nuostatos, reglamentuojančios visus valstybės pagalbos aspektus tuose sektoriuose.

----

Klaidų ištaisymas

----

Pranešimo apie galiojančias antidempingo priemones, taikomas tam tikrų magnezijos plytų, kurių kilmės šalis yra Kinijos Liaudies Respublika, importui į Bendriją: bendrovės, kuriai taikoma individuali antidempingo muito norma, pavadinimo pakeitimas, klaidų ištaisymas

(Europos Sąjungos oficialusis leidinys C 106, 2006 m. gegužės 5 d.)

(2006/C 171/09)

5 puslapyje, trečioje pastraipoje:

vietoje:

„Diashiqiao City“,

skaityti:

„Dashiqiao City“.

----